Diari Oficial de la Generalitat Valenciana


Sumari del DOGV 8192, del 18-12-2017 (2017/11375)

DECRET 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/11/24/186/dof/vci/html**

### Dades del document

Número de DOGV
:   8192

Data del DOGV
:   18-12-2017

Secció del DOGV
:   I. DISPOSICIONS GENERALS

Número del document
:   2017/11251


Data del document
:   24-11-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * reglament intern
    * organització administrativa
    * administració regional
    * legislació

DECRET 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport. [2017/11371]  
Índex  
Preàmbul  
Títol I. Disposicions generals  
Article 1. Competències de la Conselleria d'Educació, Investigació, Cultura i Esport  
Article 2. Òrgans superiors i centres directius  
Article 3. Substitucions  
Títol II. Estructura i funcions dels òrgans superiors directius i serveis centrals de la conselleria  
Capítol I. La persona titular de la conselleria  
Secció primera. La persona titular de la conselleria  
Article 4. Atribucions de la persona titular de la conselleria  
Secció segona. Unitats que depenen directament de la persona titular de la conselleria  
Article 5. Gabinet de la persona titular de la conselleria  
Capítol II. Les secretaries autonòmiques  
Secció primera. Secretaria Autonòmica d'Educació i Investigació  
  
Article 6. Secretaria Autonòmica d'Educació i Investigació  
Article 7. Direcció General de Política Educativa  
Article 8. Subdirecció d'Innovació i Qualitat Educativa  
Article 9. Subdirecció General d'Ordenació  
Article 10. Direcció General de Centres i Personal Docent  
Article 11. Subdirecció General de Centres Privats, Concerts Educatius i Finançament de Centres Concertats  
Article 12. Subdirecció General de Centres Docents  
Article 13. Subdirecció General de Personal Docent  
Article 14. Direcció General de Política Lingüística i Gestió del Multilingüisme  
Article 15. Subdirecció General de Política Lingüística i Gestió del Multilingüisme  
Article 16. Direcció General de Formació Professional i Ensenyaments de Règim Especial  
Article 17. Subdirecció General de Formació i Qualificació Professional  
Article 18. Subdirecció General d'Ensenyaments de Règim Especial  
  
Article 19. Direcció General d'Universitat, Investigació i Ciència  
  
Article 20. Subdirecció General d'Universitat, Investigació i Ciència  
Secció segona. Secretaria Autonòmica de Cultura i Esport  
Article 21. Secretaria Autonòmica de Cultura i Esport  
Article 22. Direcció General de Cultura i Patrimoni  
Article 23. Subdirecció General de Patrimoni Cultural i Museus  
Article 24. Subdirecció General del Llibre, Arxius i Biblioteques  
Article 25. Direcció General d'Esport  
Article 26. Subdirecció General d'Esport  
Capítol III. Sotssecretaria  
Article 27. Sotssecretaria  
Article 28. Les unitats dependents de la Sotssecretaria  
Article 29. Secretaria General Administrativa  
Article 30. Subdirecció General de Règim Econòmic  
Article 31. Subdirecció General del Gabinet Tècnic  
Article 32. Servei de Coordinació de Fons Europeus i de l'Oficina del Mecenatge Cultural  
Títol III. Les direccions territorials  
Article 33. Estructura territorial de la Conselleria d'Educació, Investigació, Cultura i Esport  
Article 34. Titulars de les direccions territorials  
Article 35. Funcions de les persones titulars de les direccions territorials  
Article 36. Atribucions específiques de les persones titulars de les direccions territorials  
Article 37. Estructura de les direccions territorials d'Educació, Investigació, Cultura i Esport  
Disposicions addicionals  
Primera. Adscripcions a la Direcció General d'Universitat, Investigació i Ciència  
Segona. Entitats adscrites a la conselleria amb competències en cultura  
Tercera. Adscripció de museus i entitats culturals  
Quarta. El Patronat del Palmerar d'Elx i el Patronat del Misteri d'Elx  
Cinquena. Adscripció de l'Arxiu Històric de la Comunitat Valenciana  
Sisena. Adscripció de la Junta Qualificadora de Coneixements de Valencià  
Setena. Comissió de Transparència  
Disposició transitòria única. Règim transitori de les unitats i llocs de treball d'àmbit administratiu  
Disposició derogatòria única. Derogació normativa  
Disposició final primera. Habilitació per al desenvolupament i l'execució del decret  
Disposició final segona. Entrada en vigor  
  
  
PREÀMBUL  
  
Mitjançant el Decret 155/2015, de 18 de setembre, del Consell, es va aprovar el Reglament orgànic i funcional de la Conselleria Educació, Investigació, Cultura i Esport, que fou modificat mitjançant el Decret 73/2016, de 10 de juny. Aquests decrets configuren les funcions que s'atribueixen als òrgans superiors i centres directius de la conselleria, com també les unitats administratives que s'adscriuen a cadascun d'aquells.  
L'exigència de respondre adequadament als nombrosos àmbits competencials d'aquesta conselleria requereix modificar l'estructura orgànica i funcional del departament pel que fa a les unitats administratives de rang superior adscrites als òrgans superiors i centres directius, per la qual cosa es considera necessari reordenar l'estructura del nivell administratiu de la Secretaria Autonòmica d'Educació i Investigació, de la Secretaria Autonòmica de Cultura i Esport i de la Sotssecretaria.  
  
Així mateix, per raons de tècnica normativa, es considera convenient substituir íntegrament el Reglament aprovat pel Decret 155/2015, de 18 de setembre, del Consell, i dictar una nova norma que regule l'estructura orgànica i funcional de la Conselleria d'Educació, Investigació, Cultura i Esport.  
Per tot això, de conformitat amb el que estableixen els articles 28.f i 64 de la Llei 5/1983, de 30 de desembre, del Consell, a proposta del conseller d'Educació, Investigació, Cultura i Esport, i am la deliberació prèvia del Consell, en la reunió del 24 de novembre de 2017,  
  
DECRETE  
  
TÍTOL I  
Disposicions generals  
  
Article 1. Competències de la Conselleria d'Educació, Investigació, Cultura i Esport  
1. La Conselleria d'Educació, Investigació, Cultura i Esport és el departament del Consell al qual correspon exercir les competències en matèria d'educació, investigació, formació professional reglada, universitats i ciència, promoció i patrimoni cultural, política lingüística i esport.  
2. Territorialment, la conselleria s'organitza en serveis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.  
  
Article 2. Òrgans superiors i centres directius  
La Conselleria d'Educació, Investigació, Cultura i Esport, sota l'autoritat de la persona titular de la conselleria, està integrada pels òrgans superiors i centres directius següents:  
1. Secretaria Autonòmica d'Educació i Investigació  
2. Secretaria Autonòmica de Cultura i Esport  
3. Sotssecretaria  
4. Direcció General de Política Educativa  
5. Direcció General de Centres i Personal Docent  
6. Direcció General de Política Lingüística i Gestió del Multilingüisme  
7. Direcció General de Formació Professional i Ensenyaments de Règim Especial  
8. Direcció General d'Universitat, Investigació i Ciència  
9. Direcció General de Cultura i Patrimoni  
10. Direcció General d'Esport.  
  
Article 3. Substitucions  
En els casos d'absència o malaltia de la persona titular del departament, és aplicable el que disposa l'apartat i de l'article 12 de la Llei 5/1983, de 30 de desembre, de la Generalitat, del Consell. Fins que es resolga la substitució, les seues funcions com a titular del departament han de ser exercides temporalment per les persones titulars de les secretaries autonòmiques, la sotssecretaria o les direccions generals, tret de les que li corresponen com a membre del Consell, seguint l'ordre de prelació previst en l'article 2 d'aquest reglament.  
  
Aquest ordre és aplicable, així mateix, a l'efecte de substitució, a les secretaries autonòmiques, la Sotssecretaria i les direccions generals.  
El que estableixen els paràgrafs anteriors s'entén sense perjudici del que, si escau, dispose la persona titular de la conselleria mitjançant resolució.  
  
  
TÍTOL II  
Estructura i funcions dels òrgans superiors directius   
i serveis centrals de la conselleria  
  
CAPÍTOL I  
La persona titular de la conselleria  
  
Secció 1a  
La persona titular de la conselleria  
  
Article 4. Atribucions de la persona titular de la conselleria  
1. El conseller o consellera d'Educació, Investigació, Cultura i Esport és l'autoritat superior de la conselleria, i exerceix totes les atribucions conferides per la Llei 5/1983, com també qualsevol altra que li atorgue l'ordenament jurídic en l'àmbit competencial assignat a la Conselleria d'Educació, Investigació, Cultura i Esport.  
2. La persona titular de la conselleria, sota l'autoritat superior del Consell, assumeix la representació orgànica de la Conselleria d'Educació, Investigació, Cultura i Esport davant qualsevol classe d'institucions públiques i privades.  
  
  
Secció 2a  
Unitats que depenen directament   
de la persona titular de la conselleria  
  
Article 5. Gabinet de la persona titular de la conselleria  
1. El gabinet de la persona titular de la conselleria és la unitat de suport, d'assessorament i d'assistència immediata a aquesta, de qui depèn directament.  
2. El Gabinet de la persona titular de la conselleria té al seu càrrec el manteniment de les relacions de la persona titular del departament amb els alts òrgans i institucions de la Generalitat, de l'Estat i d'altres administracions públiques, com també l'exercici de totes les funcions que se li encomanen.  
  
  
CAPÍTOL II  
Les secretaries autonòmiques  
  
Secció 1a  
Secretaria Autonòmica d'Educació i Investigació  
  
Article 6. Secretaria Autonòmica d'Educació i Investigació  
1. La Secretaria Autonòmica d'Educació i Investigació és l'òrgan superior de la Conselleria d'Educació, Investigació, Cultura i Esport que assumeix, sota la direcció superior de la persona titular de la conselleria, les funcions que li atribueix l'article 68 de la Llei 5/1983, en matèria de política d'ensenyament, educació, formació professional reglada, universitat i formació superior, investigació, innovació i ciència, transferència ciència-tecnologia, política lingüística i personal docent, i també el foment de la participació dels diferents sectors de la comunitat educativa. Així mateix, assumeix directament la superior direcció de la Inspecció d'Educació, la formació del professorat i la planificació, programació i gestió de les infraestructures educatives.  
  
2. La Secretaria Autonòmica d'Educació i Investigació dirigeix, impulsa i coordina les relacions institucionals amb altres entitats públiques o privades, sense perjudici de les atribucions legals i reglamentàries d'altres òrgans de l'Administració de la Generalitat.  
3. De la Secretaria Autonòmica d'Educació i Investigació depenen els centres directius següents:  
a) Direcció General de Política Educativa  
b) Direcció General de Centres i Personal Docent  
c) Direcció General de Política Lingüística i Gestió del Multilingüisme  
d) Direcció General de Formació Professional i Ensenyaments de Règim Especial  
e) Direcció General d'Universitat, Investigació i Ciència.  
4. Queden adscrites a la Secretaria Autonòmica d'Educació i Investigació les unitats administratives següents:  
4.1. La Inspecció General d'Educació, amb rang de subdirecció general, a la qual s'assignen les funcions següents:  
a) Planificar, supervisar i impulsar la inspecció sobre tots els centres, serveis, programes i activitats que integren el sistema educatiu no universitari, tant públics com privats, en l'àmbit de la Comunitat Valenciana.  
b) Regular i potenciar normativament les actuacions de la Inspecció d'Educació en els centres educatius.  
c) Assegurar el compliment de les lleis, la garantia dels drets i l'observança dels deures de la comunitat educativa en el seu conjunt.  
  
d) Col·laborar en la millora del sistema educatiu i la qualitat de l'ensenyament, en l'àmbit de les seues competències i en els termes que reglamentàriament s'establisquen.  
e) Coordinar les unitats administratives territorials que exerceixen aquestes funcions i planificar la formació contínua dels inspectors i inspectores d'educació adscrits a aquestes unitats.  
f) Impulsar i dur a terme l'avaluació, tant interna com externa, dels centres docents no universitaris i col·laborar en l'avaluació diagnòstica en els termes que s'establisquen.  
g) Coordinar, a instàncies dels òrgans competents, la participació de la Inspecció d'Educació en l'estudi de les necessitats educatives i en la planificació, coordinació, gestió i supervisió dels recursos educatius corresponents.  
4.2. La Subdirecció General d'Infraestructures Educatives, a la qual s'assignen les funcions d'assessorar, donar suport i assistència tècnica a la secretària autonòmica en matèria d'infraestructures educatives i contractació d'aquestes, com també dirigir, planificar, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei d'Infraestructures Educatives  
b) Servei de Contractació d'Infraestructures Educatives  
4.2.1. Al Servei d'Infraestructures Educatives li corresponen les funcions següents:  
a) La redacció, la gestió i la supervisió dels projectes tècnics de construccions escolars i la direcció, el seguiment i el control de l'execució de les obres en centres educatius, tot això en referència a aquells en què la conselleria n'assumisca directament l'execució.  
b) Elaborar les normes de disseny i qualitat dels centres docents.  
c) Planificar i estudiar, conjuntament i en coordinació amb els centres directius competents, el programa de necessitats de construccions escolars i la realització d'estudis de viabilitat tècnica de parcel·les.  
  
d) La revisió i l'actualització dels mòduls de cost de les obres, així com els preus unitaris d'estudis i treballs relacionats amb aquells.  
  
e) Emetre informes en matèria d'infraestructures educatives i sobre tots aquells documents urbanístics referents a la reserva de sòl dotacional d'ús escolar, de conformitat amb la normativa vigent.  
f) Coordinar tots els requeriments necessaris per a la posada en funcionament dels centres, tant en infraestructures com en dotacions i instal·lacions.  
g) El seguiment dels programes de necessitats dels centres educatius inclosos en els plans de construcció i adequació dels centres.  
h) La coordinació tècnica amb les unitats tècniques de construcció de les direccions territorials del departament en aquells temes relacionats amb les funcions del servei.  
i) El suport tècnic i la supervisió de la documentació tècnica pel que fa al compliment dels requisits mínims dels espais exigibles per la normativa específica en cada nivell d'ensenyament, en la tramitació dels expedients relatius a la creació, l'autorització i la modificació de centres privats, com també de centres públics que no són de titularitat de la Generalitat.  
4.2.2. Al Servei de Contractació d'Infraestructures Educatives li corresponen les funcions següents:  
a) L'estudi, la preparació, la formulació i el seguiment de l'execució dels expedients de contractació d'obres d'infraestructures educatives de la conselleria, i també de tots els expedients de contractació de serveis necessaris o associats a l'execució d'aquestes obres.  
b) Prestar assessorament i assistència tècnica i jurídica en matèria de contractació d'infraestructures educatives.  
c) La gestió economicoadministrativa en relació amb els expedients de contractació d'infraestructures educatives a la qual es refereix l'apartat a anterior.  
d) Efectuar la gestió economicopressupostària de les inversions en matèria d'infraestructures educatives del departament relatives a la construcció, l'ampliació i la reforma de centres educatius, en coordinació amb el Servei de Contractació de la Subdirecció de Règim Econòmic.  
e) Totes les funcions que li corresponguen o se li encomanen relatives a la contractació d'infraestructures educatives.  
4.3. Subdirecció General de Coordinació i Normalització de Processos en Educació  
A la Subdirecció General de Coordinació i Normalització de Processos en Educació li correspon l'assessorament, el suport i l'assistència tècnica o jurídica a la persona titular de la Secretaria Autonòmica d'Educació i Investigació, com també planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Normalització i Racionalització de Processos en Educació  
b) Servei de Coordinació Normativa en Educació  
4.3.1 Al Servei de Normalització i Racionalització de Processos en Educació li corresponen, sense perjudici de les funcions que tinguen assignades altres unitats administratives dependents de les direccions generals adscrites a la Secretaria Autonòmica d'Educació i Investigació, les funcions següents:  
a) Proposar, gestionar i realitzar mesures concretes que milloren l'eficiència en l'àmbit competencial propi de la secretaria autonòmica.  
b) Proposar l'ordenació dels processos que s'han de normalitzar com a administració electrònica en educació.  
c) Realitzar el seguiment, l'avaluació i la comprovació del grau de compliment de la normativa vigent en relació amb les competències de la secretaria autonòmica.  
d) Realització i coordinació de propostes d'actuació en matèria educativa.  
4.3.2 Al Servei de Coordinació Normativa en Educació li corresponen, sense perjudici de les funcions que tinguen assignades altres unitats administratives dependents de les direccions generals adscrites a la Secretaria Autonòmica d'Educació i Investigació, les funcions següents:  
a) L'impuls, la supervisió i la coordinació d'estudis i propostes de la normativa educativa reguladora de l'àmbit competencial propi de la secretaria autonòmica.  
b) Donar suport tècnic i administratiu a la Secretaria Autonòmica d'Educació i Investigació.  
c) Impulsar la proposta de les reformes legals necessàries per a aprofundir i desenvolupar les competències educatives de la Generalitat.  
4.4. La Subdirecció General de Formació del Professorat, a la qual s'assignen les funcions d'assessorar, donar suport i assistència tècnica a la secretaria autonòmica en matèria de formació del professorat i coordinació i gestió del registre i de l'acreditació docent, com també les de dirigir, planificar, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei de Planificació i Gestió de la Formació Permanent del Professorat  
b) Servei de Registre i Acreditació Docent  
4.4.1. Al Servei de Planificació i Gestió de la Formació Permanent del Professorat li corresponen les funcions següents:  
a) Dissenyar, organitzar, coordinar i executar els programes i les accions en matèria de formació del professorat dels nivells no universitaris.  
b) Participar en el disseny, l'organització i l'execució de la formació del personal no docent que exercisca les seues funcions en centres docents, en coordinació amb altres departaments de formació de la Generalitat (IVAP, EVES, INVASSAT, etc.).  
c) La validació, el seguiment i l'avaluació de les activitats formatives que realitzen les entitats col·laboradores.  
d) La direcció, ordenació i gestió superiors dels centres de formació, innovació i recursos educatius (CEFIRE) de la Comunitat Valenciana.  
  
e) Elaborar i coordinar les publicacions de materials didàctics i de suport al professorat.  
f) Gestionar convenis i les actuacions necessàries per a desenvolupar diferents programes de suport als centres educatius.  
g) La coordinació de la participació dels centres de formació del professorat en programes educatius nacionals i europeus.  
h) L'aplicació dels processos d'avaluació de l'exercici de la funció docent, en coordinació amb la Inspecció d'Educació.  
i) L'aplicació dels processos d'avaluació de l'exercici de la funció directiva, en coordinació amb la Inspecció d'Educació.  
j) Coordinar la tutorització de pràctiques per part del professorat d'Educació Infantil, Primària i Secundària conjuntament amb les universitats.  
4.4.2. Al Servei de Registre i Acreditació Doent li corresponen les funcions següents:  
a) Gestionar l'acreditació, l'homologació i el reconeixement de les accions de formació del professorat, i l'anotació en el Registre de Formació Permanent del Professorat.  
b) La gestió i l'acreditació del professorat per a l'accés a la funció directiva dels centres docents no universitaris.  
c) La gestió i el registre de la capacitació lingüística.  
d) La gestió del registre de titulacions i habilitacions per a l'exercici de la funció docent, com també altres titulacions oficials.  
e) El registre de les avaluacions de l'exercici de la funció directiva i docent.  
f) La coordinació de l'estructura i la gestió del Registre General de Personal Docent, juntament amb el Registre de Formació Permanent del Professorat.  
g) L'anàlisi, l'elaboració d'informes i la confecció d'estadístiques sobre les dades incloses en els registres de Formació del Professorat i Personal Docent.  
h) La planificació, la gestió i la coordinació amb les universitats de la formació inicial del professorat, pràctiques, màster de Secundària i Formació Professional.  
4.5. El Servei de Relacions Institucionals, al qual corresponen les funcions següents:  
a) L'exercici de la secretaria de les meses de negociació amb els representants de tots els sectors de la comunitat educativa.  
b) Elaborar la proposta de calendari de reunions, preparar, coordinar i gestionar el seguiment de les reunions i formular informes sobre la matèria quan siga requerit per a fer-ho.  
c) Coordinar la informació i comunicació de les unitats dependents de la conselleria amb les organitzacions sindicals i els òrgans de representació del personal docent de centres docents públics, com també qualssevol altres funcions relatives a l'àmbit sindical del personal docent que li siguen encomanades.  
d) Coordinar la informació i la comunicació de les unitats dependents de la conselleria amb les associacions de pares i mares d'alumnes i els estudiants.  
e) Dur a terme la interlocució amb les organitzacions empresarials i sindicals del sector privat concertat, en l'àmbit funcional del centre directiu.  
  
Article 7. Direcció General de Política Educativa  
1. La Direcció General de Política Educativa exerceix les funcions previstes en l'article 70 de la Llei del Consell, i assumeix les funcions en matèria d'innovació educativa, educació a distància, ordenació acadèmica, avaluació general del sistema educatiu pel que fa a ensenyaments no universitaris, anàlisi del resultat i proposta de mesures, iniciatives i actuacions per a la millora de la qualitat de l'ensenyament; la planificació educativa ordinària i el foment de l'educació en igualtat i, en particular, exerceix les funcions següents:  
a) Promoure el model d'escola definit per la conselleria i assessorar els centres educatius per a garantir el correcte desenvolupament dels projectes educatius.  
b) Dissenyar i realitzar l'avaluació general del sistema educatiu no universitari, sense perjudici de les competències atribuïdes a altres òrgans directius.  
c) Fomentar l'aplicació dels principis de qualitat i excel·lència en el sistema educatiu, tot implementant els sistemes de gestió i altres mesures que contribuïsquen a la millora contínua d'aquest.  
d) Proposar, dissenyar, coordinar i executar programes, projectes i qualsevol tipus d'actuació que tinga com a finalitat la innovació curricular, metodològica, didàctica i organitzativa als centres docents i que implique els diferents agents de la comunitat escolar.  
e) Planificar, organitzar i gestionar l'educació a distància i emetre informes sobre l'autorització d'aquesta.  
f) Ordenar els ensenyaments que ofereix el sistema educatiu, llevat de l'ensenyament universitari, la formació professional, els ensenyaments de règim especial i els ensenyaments artístics superiors, i també adaptar l'ordenació acadèmica a les diferències individuals de l'alumnat.  
g) Elaborar els currículums educatius i establir els criteris per a impartir-los als centres docents dels ensenyaments als quals es refereix l'apartat anterior.  
h) Ordenar i gestionar els serveis especialitzats d'orientació educativa, psicopedagògica i professional, com també el suport als centres educatius i altres organismes amb funcions en aquesta matèria.  
i) Promoure, dissenyar, implementar i coordinar mesures que propicien la millora del clima escolar i de l'educació en igualtat.  
j) Promoure l'elaboració de materials didàctics i de suport al professorat i a les famílies.  
k) Promoure, dissenyar, implementar i coordinar mesures de prevenció i intervenció davant els conflictes i la promoció de la convivència.  
l) Elaborar l'estadística educativa no universitària.  
m) Planificar, elaborar i proposar criteris per a l'ordenació del règim jurídic, administratiu i econòmic dels centres docents.  
n) Planificar els centres educatius d'acord amb les necessitats d'escolarització.  
o) Oferir als centres docents el suport i l'assessorament tècnic necessari en les actuacions relatives a l'experimentació, l'aplicació, el desenvolupament i la millora del plurilingüisme, com també l'avaluació d'aquest amb la finalitat de realitzar les propostes de millora necessàries.  
p) Estudiar, proposar i executar plans d'actuació per a garantir la plena efectivitat de la cooficialitat del valencià i del castellà en el sistema educatiu, i també dissenyar, promocionar, autoritzar i assessorar els programes d'educació plurilingüe en els nivells no universitaris.  
  
q) Formular propostes de creació, modificació, transformació i supressió de centres docents públics.  
r) Tramitar, proposar i, en general, executar els actes de gestió econòmica i administrativa que li corresponguen dins de l'àmbit funcional del centre directiu, i d'acord amb el que establisquen les disposicions i instruccions dictades pels òrgans competents.  
s) Actualitzar els continguts de la pàgina web de la conselleria en l'àmbit funcional de la direcció general, sense perjudici de les atribucions de l'òrgan competent en matèria de tecnologies de la informació.  
t) Elaborar, emetre informes i proposar disposicions sobre les matèries del seu àmbit funcional, i també dictar resolucions, circulars i instruccions en assumptes de la seua competència.  
u) Col·laborar amb altres administracions, institucions i organismes que tinguen competències o atribucions en alguna de les funcions anteriorment descrites.  
v) Qualsevol altra funció que li encomane la persona titular de la conselleria o de la secretaria autonòmica corresponent, o que li conferisquen les disposicions vigents.  
2. De la Direcció General Política Educativa depenen les unitats administratives de nivell superior següents:  
a) Subdirecció General d'Innovació i Qualitat Educativa  
b) Subdirecció General d'Ordenació  
  
Article 8. Subdirecció General d'Innovació i Qualitat Educativa  
1. A la Subdirecció General d'Innovació i Qualitat Educativa li correspon planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
  
a) Servei d'Avaluació i Estudis  
b) Servei d'Innovació i Qualitat  
2. Al Servei d'Avaluació i Estudis li corresponen les funcions següents:  
a) Proposar, dissenyar i executar accions d'avaluació del sistema educatiu valencià.  
b) Donar a conéixer el procés d'elaboració de les accions d'avaluació i fomentar-ne l'ús per a la millora.  
c) Establir el procés d'elaboració i producció de l'estadística educativa no universitària, com també definir, dirigir i coordinar els agents que hi intervenen i els mitjans tècnics que calga utilitzar-hi.  
d) Efectuar l'anàlisi i la gestió dels indicadors vinculats a l'estadística educativa no universitària.  
e) Recopilar informació de diferents organismes nacionals i internacionals la temàtica dels quals estiga relacionada amb les competències de la conselleria d'Educació, Investigació, Cultura i Esport.  
f) Elaborar informes de les dades recopilades mitjançant les accions d'avaluació del sistema educatiu, com també la informació acadèmica disponible en altres unitats administratives de la conselleria, i la publicada per altres organismes nacionals i internacionals.  
g) L'avaluació de les experiències educatives que es realitzen en centres a través dels quals s'impartisca l'educació a distància, en coordinació amb el Servei d'Innovació i Qualitat i altres serveis.  
h) El disseny, l'actualització, l'aplicació i la difusió del Sistema Valencià d'Indicadors Educatius.  
3. Al Servei d'Innovació i Qualitat li corresponen les funcions següents:  
a) Proposar, dissenyar, coordinar i executar programes, projectes i qualsevol tipus d'actuació que tinga com a finalitat la innovació curricular, metodològica, didàctica i organitzativa als centres docents i que implique els diferents agents de la comunitat escolar.  
b) Assessorar i promoure la implementació de pràctiques innovadores proposades pels centres educatius, com també per grups de docents, constituïts com a equips d'investigació, amb la finalitat d'avaluar i difondre pràctiques transferibles.  
c) Proposar, dissenyar i executar accions per a l'aplicació als centres docents de sistemes de gestió i l'estructura de reconeixements d'aquests, i de qualssevol tipus de mesures que conduïsquen a la millora contínua i a la promoció dels principis de qualitat i excel·lència en el sistema educatiu.  
d) Gestionar i desenvolupar les accions de qualitat per a dotar els centres d'autonomia.  
e) Prestar als centres docents el suport i l'assessorament tècnic necessari en les actuacions relatives a l'experimentació, l'aplicació, el desenvolupament i el foment del plurilingüisme, com també l'avaluació d'aquest, amb la finalitat de realitzar les propostes de millora necessàries, en coordinació amb el Servei d'Avaluació i Estudis i el Servei d'Educació Plurilingüe.  
f) Promoure i desenvolupar programes i accions dirigides a dinamitzar les biblioteques escolars i fomentar la lectura mitjançant el suport tècnic i didàctic als centres educatius, en col·laboració amb altres serveis.  
g) Participar en programes educatius de la Unió Europea corresponents als ensenyaments no professionalitzadors.  
h) Gestionar els marcs de col·laboració amb altres administracions i entitats públiques o privades, tant educatives com econòmiques i socials, per a l'adopció i l'elaboració de projectes per a la millora de la qualitat educativa.  
i) Promoure, dissenyar, implementar i coordinar accions que propicien la millora del clima escolar i la convivència als centres educatius.  
  
j) Coordinar, amb altres organismes i entitats, les actuacions encaminades a evitar l'absentisme escolar.  
k) Fomentar la participació dels diferents sectors de la comunitat escolar en la vida dels centres docents i en els òrgans de participació municipals i de districte.  
  
Article 9. Subdirecció General d'Ordenació  
1. A la Subdirecció General d'Ordenació li correspon planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei d'Inclusió Educativa  
b) Servei de Planificació Educativa  
c) Servei d'Ordenació Acadèmica  
d) Servei d'Educació Plurilingüe  
2. Al servei d'Inclusió Educativa li corresponen les funcions següents:  
a) Proposar la regulació de les mesures acadèmiques i organitzatives per a l'atenció de la diversitat d'aptituds, necessitats, interessos, motivacions i ritmes de maduració de l'alumnat d'Educació Infantil, Educació Primària, Educació Secundària Obligatòria, Educació Especial i Batxillerat que permeten als centres docents una organització flexible dels ensenyaments.  
b) Proposar l'ordenació de l'orientació educativa, psicopedagògica i professional i la tutoria com a mesura d'atenció a la diversitat i com a element de coordinació de l'atenció a les diferències individuals als centres docents.  
c) Proposar la regulació de mesures acadèmiques i organitzatives per a l'escolarització, integració i inclusió adequades de l'alumnat amb una necessitat específica de suport educatiu, i desenvolupar-les.  
d) Desenvolupar mesures acadèmiques i organitzatives per a la compensació de les desigualtats en educació i l'atenció de l'alumnat que es trobe en situació desfavorable.  
e) Proposar l'assignació de recursos materials i personals per als alumnes amb necessitats educatives específiques.  
f) Determinar el perfil dels professionals que assistisquen els centres de Primària i Secundària per a l'atenció de l'alumnat amb necessitats educatives especials o amb necessitats de compensació educativa, com també la formulació de criteris pedagògics sobre les característiques dels centres docents i els materials individuals.  
g) Registrar i proposar la regulació de les necessitats educatives específiques de l'alumnat, i també l'avaluació psicopedagògica d'aquestes.  
h) Proposar la regulació, gestionar i promoure els serveis d'orientació educativa, psicopedagògica i professional.  
i) Promoure l'elaboració de plans de millora als centres educatius i fer un seguiment de l'aplicació d'aquests i dels resultats obtinguts.  
  
j) Proposar l'assignació de recursos als centres per a aplicar els plans de millora que inclouen les diferents mesures de compensació educativa.  
3. Al Servei de Planificació Educativa li corresponen les funcions següents:  
a) Elaborar propostes de creació, modificació i transformació de centres docents públics, com també d'unitats pedagògiques hospitalàries.  
b) Dur a terme estudis i la proposta de planificació de la xarxa de centres docents públics i de programació d'obres dels centres indicats.  
  
c) Elevar propostes de distribució territorial de l'oferta d'unitats i grups de les diferents etapes educatives no universitàries en el cas dels centres públics, en col·laboració amb els serveis competents en matèria de formació professional i ensenyaments de règim especial.  
  
d) Realitzar estudis i proposar la resolució de l'adscripció de centres públics i de les sol·licituds d'adscripció de centres privats concertats a altres centres, a l'efecte de l'escolarització de l'alumnat. En els casos en què escaiga, en col·laboració amb el servei competent en matèria de centres concertats i privats.  
e) Elaborar estudis sobre necessitats d'escolarització, en col·laboració amb el servei competent en matèria de centres concertats i privats.  
  
f) Coordinar l'oferta educativa de cada curs escolar i gestionar i controlar els processos d'admissió de l'alumnat en els centres sufragats amb fons públics.  
4. Al Servei d'Ordenació Acadèmica li corresponen les funcions següents:  
a) Proposar l'ordenació acadèmica d'Educació Infantil, Educació Primària, Educació Secundària Obligatòria, Batxillerat, Educació Especial, Educació a Distància i Educació de Persones Adultes.  
  
b) Elaborar els currículums oficials corresponents als ensenyaments indicats en l'apartat anterior, com també l'establiment de criteris i d'orientacions per a la impartició als centres docents, a fi de fomentar-ne l'autonomia pedagògica.  
c) Proposar la resolució d'equivalències d'estudis, a l'efecte acadèmic i professional, entre anteriors ordenacions del sistema educatiu i l'ordenació vigent, com també de ciutadans d'altres països de la Unió Europea, en col·laboració amb l'Alta Inspecció.  
d) Convocar premis extraordinaris al rendiment acadèmic en aquells ensenyaments l'ordenació dels quals correspon a aquest servei.  
e) Estudiar, elaborar i proposar les condicions tecnicopedagògiques que ha de reunir el personal docent i el desenvolupament de la seua activitat, així com formular criteris pedagògics sobre les característiques dels centres docents.  
f) Proposar resolucions individualitzades de situacions acadèmiques de l'alumnat.  
g) Proposar la regulació acadèmica i organitzativa dels processos d'ensenyament-aprenentatge.  
h) Gestionar l'educació a distància en coordinació amb la Direcció General de Centres i Personal Docent.  
i) Gestionar i resoldre les acreditacions i els reconeixements del personal tècnic superior d'Educació Infantil, excepte en aquells aspectes que estiguen atribuïts a la conselleria amb competències en matèria de funció pública.  
j) Gestionar i resoldre les sol·licituds d'idoneïtat i titulació del professorat d'Educació Primària, Secundària Obligatòria i Batxillerat.  
  
k) Gestionar i organitzar proves de Batxillerat per a persones majors de vint anys i de Graduat en Educació Secundària Obligatòria.  
  
l) Gestionar i dotar les unitats específiques de comunicació i llenguatge de les funcions següents: possibilitat d'atenció especialitzada de l'alumnat amb trastorn de l'espectre autista i trastorn específic del llenguatge en un context de més normalització o inclusió. Facilitar els recursos personals, materials i organitzatius, així com les metodologies adaptades a les característiques i necessitats d'aquest alumnat, i potenciar el màxim desenvolupament de les seues capacitats, especialment les de comunicació i interacció social.  
5. Al Servei d'Educació Plurilingüe li corresponen les funcions següents:  
a) Promocionar el plurilingüisme i la interculturalitat en l'àmbit de l'educació no universitària.  
b) Realitzar l'estudi, la proposta i l'execució dels plans d'actuació per a garantir la plena efectivitat de la cooficialitat del valencià en el sistema educatiu de la Comunitat Valenciana en coordinació amb la Direcció General de Política Lingüística i Gestió del Multilingüisme.  
c) Dissenyar programes d'educació plurilingüe i intercultural, com també promocionar i gestionar l'autorització d'aquests programes als centres docents i atendre la problemàtica que presenten.  
d) Realitzar el seguiment estadístic dels centres docents i l'alumnat d'educació plurilingüe i intercultural.  
e) Coordinar, amb el Servei d'Ordenació Acadèmica, l'elaboració de la normativa que genere l'aplicació dels programes plurilingües i interculturals a la Comunitat Valenciana.  
f) Elaborar, coordinar i promoure publicacions de materials didàctics i de suport per a l'educació plurilingüe i intercultural.  
g) Promoure actuacions que contribuïsquen a la normalització lingüística del valencià en els centres educatius.  
h) Coordinar i establir plans de treball per a l'Assessoria d'Educació Plurilingüe.  
i) Gestionar les exempcions de l'àrea de valencià.  
  
Article 10. Direcció General de Centres i Personal Docent  
1. La Direcció General de Centres i Personal Docent exerceix les funcions previstes en l'article 70 de la Llei del Consell en matèria de centres docents, serveis educatius, tot això referit a Educació Infantil, Educació Primària, Educació Secundària Obligatòria, Batxillerat, Educació Especial i Educació de Persones Adultes. Així mateix, assumeix les funcions en matèria de proposta i execució de la política de personal docent de la conselleria, excepte en aquelles matèries atribuïdes a la conselleria amb competència en administració pública. En particular, exerceix les funcions següents:  
a) Proposar l'ordenació del règim jurídic, administratiu i econòmic dels centres docents no universitaris i la dotació dels mitjans materials dels centres i dels serveis de suport educatiu.  
b) La proposta d'autorització, reconeixement, homologació, transformació, modificació o supressió de centres educatius privats.  
c) La tramitació, proposta i gestió dels concerts educatius amb els titulars dels centres privats.  
d) El registre dels centres educatius, com també l'autorització i supressió dels ensenyaments que s'han d'impartir en els centres públics i privats.  
e) Ordenar l'oferta educativa en cada curs escolar, establir els processos d'admissió de l'alumnat en tots els ensenyaments i coordinar els processos d'atenció a l'alumnat i les seues famílies.  
f) L'exercici de les facultats en matèria de règim disciplinari i sancionador en relació amb els centres docents, sense perjudici de les que l'ordenament jurídic atribuïsca a la persona titular del departament.  
g) L'edició, la gestió i el registre de l'historial acadèmic de l'alumnat i, si escau, dels llibres d'escolaritat acreditatius dels estudis dels diferents nivells i etapes.  
h) L'expedició de títols i diplomes acadèmics i professionals d'ensenyaments no universitaris la competència dels quals corresponga a la conselleria competent en matèria d'educació, com també la gestió del registre dels títols acadèmics i professionals de la Comunitat Valenciana.  
i) La gestió en matèria de beques i ajudes a l'estudi en l'àmbit no universitari, i també les ajudes i subvencions que s'han de concedir, dins de l'àmbit funcional d'aquesta direcció general.  
j) La planificació, l'ordenació i l'execució d'actuacions relatives al transport i menjador escolar, serveis escolars, escola-llar i altres de naturalesa anàloga.  
k) Exercir la direcció del personal docent dependent de la conselleria i les funcions de proposta, gestió i execució en matèria de personal no docent dels centres educatius, en concret fisioterapeutes, educadors i educadores d'educació especial i d'escola infantil, excepte en aquells aspectes que estiguen atribuïts a la conselleria amb competències en matèria de funció pública.  
l) Crear, modificar i suprimir els llocs de treball de les plantilles dels centres docents, dels serveis de suport educatiu i dels llocs de personal assessor tècnic docent i de personal coordinador tècnic docent, així com elaborar, aprovar i publicar les plantilles de personal docent dels esmentats centres, serveis i llocs, i proposar la dotació de llocs de treball de personal no docent, d'acord amb la planificació prevista.  
  
m) La gestió i actualització del Registre de Personal Docent no Universitari, sense perjudici de les funcions que tinguen encomanades altres òrgans o departaments de la Generalitat.  
n) Elaborar, i proposar per a l'aprovació, l'oferta d'ocupació pública de personal docent, com també dictar totes les resolucions i els actes administratius que es requerisquen en els procediments selectius per a l'ingrés en la funció pública docent no universitària, llevat de la convocatòria i l'aprovació de les bases, que s'ha de fer per ordre de la persona titular de la conselleria.  
o) Convocar, gestionar i resoldre els procediments per a la provisió de llocs de treball de caràcter docent que depenguen del departament.  
  
p) Estudiar, proposar i desenvolupar mesures que tendisquen a la millora de les condicions de treball i de la productivitat, sense perjudici de les atribucions que corresponguen als òrgans competents en matèria de funció pública.  
q) Exercir les facultats disciplinàries pel que fa al personal docent dependent de la conselleria, excepte les que l'ordenament jurídic atribueix a altres òrgans.  
r) La tramitació, la proposta i, en general, l'execució dels actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establisquen les disposicions i instruccions dictades pels òrgans competents.  
  
s) L'actualització dels continguts de la pàgina web de la conselleria, en l'àmbit funcional del centre directiu, sense perjudici de les atribucions de l'òrgan competent en matèria de tecnologies de la informació.  
  
t) L'elaboració, l'emissió d'informes i la proposta de disposicions sobre les matèries del seu àmbit funcional, com també dictar resolucions, circulars i instruccions en assumptes de la seua competència.  
u) Estudiar, elaborar i proposar les condicions tecnicopedagògiques que ha de reunir l'equipament escolar i el material didàctic.  
v) Qualsevol altra funció que li encomanen les persones titulars de la conselleria o la secretaria autonòmica de la qual depén, o que li conferisquen les disposicions vigents.  
2. El Centre Específic d'Educació a Distància s'adscriu orgànicament a la Direcció General de Centres i Personal Docent.  
3. De la Direcció General de Centres i Personal Docent depenen les unitats administratives de nivell superior següents:  
a) Subdirecció General de Centres Privats, Concerts Educatius i Finançament de Centres Concertats  
b) Subdirecció General de Centres Docents  
c) Subdirecció General de Personal Docent.  
  
Article 11. Subdirecció General de Centres Privats, Concerts Educatius i Finançament de Centres Concertats  
1. A la Subdirecció General de Centres Privats, Concerts Educatius i Finançament de Centres Concertats li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei d'Autoritzacions de Centres Privats i Concerts Educatius  
  
b) Servei de Finançament de Centres Concertats.  
2. Al Servei d'Autoritzacions de Centres Privats i Concerts Educatius li corresponen les funcions següents:  
a) La tramitació, la gestió i la proposta de resolució dels assumptes jurídics i administratius dels centres docents no universitaris privats.  
  
b) La tramitació, la gestió i la proposta de resolució de creació, d'autorització i de modificació de centres privats no universitaris, com també dels centres públics que no són de titularitat de la Generalitat i dels ensenyaments que impartisquen.  
c) Les propostes per a la programació de l'oferta educativa de places escolars.  
d) Elaborar les propostes de concert educatiu en el marc de la programació de l'oferta educativa.  
e) Definir les plantilles docents dels centres privats concertats, vinculades al concert que en cada moment tinguen subscrit.  
f) Dur a terme la interlocució amb les organitzacions empresarials i sindicals del sector privat concertat en l'àmbit funcional de la Direcció General de Centres i Personal Docent.  
g) L'elaboració d'estudis i propostes de normativa reguladora dels centres docents privats.  
  
3. Al Servei de Finançament de Centres Concertats li corresponen les funcions següents:  
a) La previsió, la projecció, la tramitació, la proposta i l'execució de la gestió econòmica conduent al compliment de les obligacions derivades dels concerts educatius.  
b) Dirigir, coordinar i supervisar el pagament al professorat i als centres privats concertats en aplicació de la normativa vigent.  
c) La tramitació dels recursos administratius derivats del finançament dels concerts educatius.  
d) Coordinar i executar les funcions que en matèria de convenis i subvencions corresponen a la Subdirecció General de Centres Privats, Concerts Educatius i Finançament de Centres Concertats.  
  
Article 12. Subdirecció General de Centres Docents  
1. A la Subdirecció General de Centres Docents li correspon planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei de Règim Jurídic, Econòmic i Administratiu de Centres Públics  
b) Servei de Gestió de Serveis Complementaris de Centres Públics  
  
c) Servei de Títols, Programes de Gratuïtat i Ajudes a l'Estudi.  
Les funcions que s'atribueixen a aquestes unitats administratives corresponen als centres d'ensenyament no universitari.  
2. Al Servei de Règim Jurídic, Econòmic i Administratiu de Centres Públics li corresponen les funcions següents:  
a) L'elaboració de la normativa de creació de centres públics i d'implantació d'ensenyaments en aquests.  
b) La tramitació, gestió i proposta de resolució dels assumptes jurídics i administratius dels centres docents públics no universitaris.  
  
c) La gestió i actualització del Registre de Centres Docents.  
d) L'elaboració d'estudis i propostes de normativa reguladora dels centres docents públics.  
e) La previsió, la projecció, la tramitació, la proposta, l'execució i el seguiment del lliurament dels recursos econòmics als centres públics corresponents a les despeses de funcionament.  
f) La gestió dels contractes de serveis i subministraments per al funcionament dels centres docents públics no universitaris; el control i la coordinació per a la prestació i la tramitació correctes del pagament d'aquests, com també altres de la competència de la mateixa direcció general.  
g) Estudiar, proposar i gestionar l'equipament dels centres públics i serveis escolars.  
h) Dirigir els processos d'admissió de l'alumnat i la coordinació amb els ajuntaments, i la gestió de les dades d'escolarització dels centres educatius.  
3. Al Servei de Gestió de Serveis Complementaris de Centres Públics li corresponen les funcions següents:  
a) L'elaboració d'estudis i propostes de normativa reguladora dels serveis complementaris dels centres docents públics.  
b) La proposta per a la contractació dels serveis de menjador i transport escolar.  
c) El seguiment, el control i la tramitació del pagament dels contractes del servei de menjador i transport escolar.  
d) La gestió i la tramitació del pagament de les ajudes individualitzades dels serveis de transport escolar i menjador escolar.  
4. Al Servei de Títols, Programes de Gratuïtat i Ajudes a l'Estudi li corresponen les funcions següents:  
a) L'expedició dels títols i diplomes acadèmics i professionals dels ensenyaments no universitaris la competència dels quals corresponga a la Conselleria d'Educació, Investigació, Cultura i Esport.  
b) La gestió i l'actualització del registre de títols acadèmics i professionals de la Comunitat Valenciana.  
c) La gestió de beques i ajudes a l'estudi corresponents a l'alumnat que cursa estudis en centres docents no universitaris.  
d) La tramitació, l'elaboració de les propostes de resolució i la gestió d'ajudes i de subvencions que corresponguen a l'àmbit funcional del centre directiu.  
e) La gestió de les subvencions competència del departament destinades a ajudes al finançament del primer cicle d'Educació Infantil.  
f) L'elaboració de la normativa i l'execució del programa de gratuïtat de llibres de text als centres sostinguts amb fons públics.  
  
Article 13. Subdirecció General de Personal Docent  
1. A la Subdirecció General de Personal Docent li correspon assessorar i donar suport i assistència tècnica a la persona titular de la direcció general per a la determinació i la dotació de les plantilles docents, d'acord amb les necessitats educatives, com també dirigir, planificar, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei de Selecció i Gestió Administrativa de Personal Docent  
  
b) Servei de Provisió i Concursos de Personal Docent  
c) Servei de Règim Jurídic de Personal Docent  
d) Servei de Gestió i Determinació de Plantilles de Personal Docent  
  
e) Servei de Gestió de Personal Laboral i Personal no Docent d'Atenció Educativa  
2. Al Servei de Selecció i Gestió Administrativa de Personal Docent li corresponen les funcions següents:  
a) Elaborar i gestionar l'oferta d'ocupació pública docent.  
b) Gestionar, coordinar i desenvolupar els processos selectius del personal docent.  
c) Donar suport tècnic i administratiu als tribunals de selecció i a les comissions avaluadores per al desenvolupament correcte dels processos selectius.  
d) Informar sobre els recursos interposats en matèria de selecció contra els actes dictats pels tribunals i per les comissions d'avaluació.  
e) Elaborar totes les resolucions i els actes administratius que es requerisquen en els procediments selectius d'ingrés en els cossos docents i de mobilitat en la funció pública docent.  
f) Gestionar, elaborar informes i propostes de resolució en assumptes relatius als drets, als deures, el règim d'incompatibilitats i a les situacions administratives del personal docent: serveis especials, serveis en un altre règim jurídic, excedències, com també altres de caràcter anàleg.  
  
g) Gestionar les sol·licituds de permisos, llicències o reducció de jornada del personal docent, i també tramitar les reclamacions prèvies i les sol·licituds d'indemnitzacions del personal per raó del servei.  
  
h) Realitzar el seguiment i l'estudi de l'absentisme laboral a través de la informació rebuda dels centres.  
i) La gestió econòmica corresponent a la Subdirecció General.  
j) La coordinació amb els organismes competents en riscos laborals en els aspectes relatius a la gestió del personal.  
3. Al Servei de Provisió i Concursos del Personal Docent li corresponen les funcions següents:  
a) Gestionar els procediments de provisió de llocs de treball en centres públics corresponents a la funció pública docent.  
b) Constituir i gestionar les borses del personal docent interí.  
c) La coordinació administrativa i el desenvolupament dels concursos de trasllat del personal docent.  
d) Informar sobre els recursos interposats en matèria de provisió de llocs de treball.  
e) Gestionar, mantindre, analitzar i tractar la informació del Registre de Personal Docent no Universitari; l'actualització i administració dels fitxers automatitzats en coordinació amb el Servei de Registre i Acreditació Docent.  
f) Gestionar els concursos i procediments per al nomenament de càrrecs directius dels centres docents públics.  
g) Coordinar i tramitar les comissions de servei del personal docent motivades per necessitats del sistema educatiu.  
h) Gestionar les comissions de servei del funcionariat docent motivades per situacions personals.  
i) Gestionar els procediments per a les adscripcions del personal docent en ocasió de reingrés o reincorporació al servei actiu.  
j) Coordinar i desenvolupar els procediments de provisió dels llocs de treball docent no adscrits a centres educatius.  
4. Al Servei de Règim Jurídic de Personal Docent li corresponen les funcions següents:  
a) Emetre tots els informes que li siguen requerits per la direcció general en matèria de règim jurídic de personal docent i de personal no docent d'atenció educativa.  
b) Instar, tramitar i, si escau, realitzar la proposta de resolució d'expedients disciplinaris del personal docent i del personal no docent d'atenció educativa.  
c) La tramitació i l'elaboració de propostes de resolució de tots els recursos en matèria de personal interposats contra actes i resolucions dictats per òrgans de la conselleria, llevat que hagen sigut objecte de delegació en un altre òrgan.  
d) La coordinació de l'elaboració de projectes normatius relacionats amb l'ordenació del personal docent.  
e) La coordinació en la gestió d'informes i expedients amb l'Advocacia General de la Generalitat.  
f) Elaborar i proposar criteris de coordinació per a l'aplicació adequada de la normativa relacionada amb el personal docent.  
g) Realitzar i proposar l'enquadrament i els requisits d'accés del personal que presta serveis als centres docents en els cossos, les agrupacions professionals funcionarials i les escales de conformitat amb la normativa vigent.  
h) Estudiar i elaborar instruccions relatives a jornada, horari, permisos, vacances i llicències perquè s'apliquen en els centres respectius.  
  
i) Gestionar, actualitzar i mantindre l'arxiu d'expedients del personal gestionat per la direcció general.  
5. Al Servei de Gestió i Determinació de Plantilles de Personal Docent li corresponen les funcions següents:  
a) Elaborar les plantilles orgàniques de personal docent adscrit als centres públics no universitaris i totes les resolucions i els actes administratius que es requerisquen.  
b) Informar sobre les supressions, modificacions i noves creacions de llocs de treball docents derivades de la planificació educativa per a cada curs escolar, com també les previsions de les necessitats futures del sistema educatiu no universitari.  
c) Elaborar les propostes de redistribució de plantilla amb motiu de les modificacions de la composició i l'oferta educativa dels centres, i també la reassignació d'efectius.  
d) Determinar els llocs de treball docents tant per a la provisió provisional d'aquests com en les convocatòries de concurs general de trasllats, i proposar totes les resolucions i els actes administratius que es requerisquen amb aquest fi.  
e) Gestionar els llocs considerats d'especial dificultat i la configuració dels llocs itinerants.  
f) Elaborar les plantilles orgàniques dels llocs de treball docents no adscrits a centres educatius.  
6. Al Servei de Gestió de Personal Laboral i Personal no Docent d'Atenció Educativa li corresponen les funcions següents:  
a) Elaborar les plantilles orgàniques del personal laboral docent adscrit als centres públics no universitaris i totes les resolucions i els actes administratius que es requerisquen.  
b) Dissenyar i executar la provisió de llocs de treball de personal laboral docent als centres públics no universitaris.  
c) Gestionar, elaborar informes i propostes d'assumptes relatius a les situacions administratives, sol·licituds de compatibilitat, reducció de jornada, permisos i llicències del personal laboral docent i personal no docent d'atenció educativa, com també les indemnitzacions per raó del servei del personal esmentat.  
d) Elaborar la plantilla orgànica de personal no docent adscrit a centres educatius públics no universitaris.  
e) La gestió de les situacions administratives del personal no docent, llevat d'aquells aspectes que corresponguen a la conselleria amb competències en funció pública.  
f) Informar sobre les propostes de creació, modificació i supressió dels llocs de treball de personal no docent derivades de les necessitats futures del sistema educatiu.  
g) Coordinar amb les direccions territorials les contractacions de personal docent laboral i professorat especialista.  
  
Article 14. Direcció General de Política Lingüística i Gestió del Multilingüisme  
La Direcció General de Política Lingüística i Gestió del Multilingüisme exerceix les funcions previstes en l'article 70 de la Llei del Consell, i assumeix les funcions en matèria de política lingüística i multilingüisme en l'àmbit dels ensenyaments no universitàries, com també l'ordenació i la gestió de les escoles d'idiomes. Té com a finalitat desenvolupar la legislació lingüística derivada de l'article 6 de l'Estatut d'Autonomia de la Comunitat Valenciana i de la Llei 4/1983, de 23 de novembre, d'ús i ensenyament del valencià, com també vetlar pels usos institucionals que estableix el Consell per a les dues llengües oficials i per a l'aplicació d'una política que avance cap a la normalització de la diversitat lingüística mitjançant la promoció social del valencià i el foment del multilingüisme. En conseqüència, exerceix les funcions següents:  
a) Dirigir, analitzar, coordinar i executar la política lingüística d'acord amb la planificació lingüística de la Generalitat i la normativa legal vigent.  
b) Impulsar els treballs i les actuacions establides en el Pla d'acompanyament lingüístic al personal de l'Administració de la Generalitat i la coordinació institucional d'aquest, sense perjudici de les competències que puguen correspondre a altres òrgans de l'Administració de la Generalitat en aquesta matèria.  
c) Informar, proposar i, si escau, elaborar els projectes de normes i disposicions relacionades amb la política lingüística, amb la normalització, la promoció i el foment de l'ús del valencià i la gestió del multilingüisme, i emetre informe sobre els projectes normatius de caràcter general relacionats que siguen promoguts per les diferents conselleries i òrgans dependents de l'Administració de la Generalitat.  
  
d) Coordinar les accions i les mesures de planificació lingüística de les conselleries i els òrgans dependents de l'Administració de la Generalitat per a garantir-hi l'acció interdepartamental i transversal de la política lingüística del Consell.  
e) Impulsar i coordinar les actuacions de política lingüística i de normalització de l'ús del valencià en les diferents administracions públiques no dependents de la Generalitat radicades a la Comunitat Valenciana mitjançant una xarxa tècnica per a l'ús del valencià.  
f) Proposar a la Comissió Interdepartamental per a l'Ús del Valencià els acords relatius als usos institucionals i administratius de les dues llengües oficials en l'àmbit de l'Administració de la Generalitat i de les entitats i institucions públiques que en depenen.  
  
g) Assessorar les administracions públiques en tot allò que faça referència a l'ús del valencià i al multilingüisme i en la formació i el perfeccionament del seu personal en matèria lingüística.  
h) Promoure l'ensenyament de les dues llengües oficials i altres llengües en la població adulta i, especialment, entre les persones nouvingudes a la Comunitat Valenciana.  
i) Dirigir la Junta Qualificadora de Coneixements de Valencià; organitzar la realització de les proves per a l'obtenció dels certificats oficials administratius de coneixements de valencià i gestionar l'expedició, l'homologació dels certificats i la validació amb altres certificats i títols emesos per altres institucions i administracions, com també la formació del personal examinador.  
j) Dirigir i coordinar la tasca dels tècnics de promoció lingüística, dels assessors lingüístics i dels traductors i traductores, tant de gestió de promoció lingüística com d'acompanyament lingüístic i de traducció i correcció de textos oficials de la Generalitat i dels ens públics que en depenen.  
k) Dissenyar i organitzar les accions i els programes en matèria de formació en llengües del professorat, en coordinació amb la Subdirecció General de Formació del Professorat.  
l) Coordinar les proves per a l'habilitació professional per a la traducció i la interpretació jurades d'altres llengües al valencià i viceversa, com també emetre'n els certificats o títols corresponents.  
m) Fomentar la cooperació i la coordinació amb altres institucions competents en matèria de política lingüística d'altres administracions autonòmiques i amb altres entitats estatals i internacionals, per a la difusió i la promoció del valencià.  
n) Impulsar i coordinar activitats de normalització, d'aplicació de la normativa lingüística i de difusió del valencià amb l'Acadèmia Valenciana de la Llengua.  
o) Establir els criteris lingüístics del valencià en l'àmbit de l'Administració de la Generalitat, d'acord amb la normativa de l'Acadèmia Valenciana de la Llengua.  
p) Desenvolupar polítiques i accions de normalització dirigides a la promoció de l'ús del valencià i a la disponibilitat de productes i serveis en valencià en tots els àmbits de la societat.  
q) Promocionar, vetlar i impulsar l'ús del valencià en els mitjans de comunicació públics, especialment la ràdio i la televisió valencianes; en els privats i en l'àmbit de les tecnologies de la informació i de la comunicació.  
r) Realitzar i fomentar estudis, investigacions i estadístiques oficials sobre la situació social del valencià i sobre la realitat sociolingüística en els diferents àmbits d'ús, que servisquen de base empírica per a la planificació de la política lingüística.  
s) Vetlar pel compliment i per l'aplicació de la normativa legal sobre l'ús de les llengües; assessorar institucions i particulars en l'exercici dels drets lingüístics reconeguts per l'ordenament jurídic i canalitzar les reclamacions per discriminació lingüística.  
t) Promoure l'establiment de convenis de col·laboració amb altres administracions i entitats públiques, ens autònoms, col·legis professionals, empreses i associacions privades per a la normalització i el foment de l'ús del valencià.  
u) Dissenyar i gestionar les ajudes públiques adscrites a la promoció social del valencià i al foment del multilingüisme en el sector privat.  
  
v) Dictar resolucions, instruccions i circulars, com també tramitar, proposar i executar els actes de gestió econòmica i administrativa propis del seu àmbit funcional, d'acord amb el que establisquen les disposicions i instruccions dictades pels òrgans competents.   
w) Dirigir l'ordenació acadèmica de les escoles oficials d'idiomes, realitzar el funcionament i dissenyar els programes extraordinaris de formació en idiomes dirigits al professorat.  
x) Coordinar els programes europeus de foment de la diversitat cultural i lingüística entre la població adulta.  
De la Direcció General de Política Lingüística i Gestió del Multilingüisme depén la següent unitat administrativa de nivell superior: Subdirecció General de Política Lingüística i Gestió del Multilingüisme.  
  
  
Article 15. Subdirecció General de Política Lingüística i Gestió del Multilingüisme  
1. La Subdirecció General de Política Lingüística i Gestió del Multilingüisme depén de la Direcció General de Política Lingüística i Gestió del Multilingüisme, i té les funcions de planificar, dirigir, controlar i supervisar l'activitat dels cinc serveis que en depenen:  
  
a) Servei de Promoció  
b) Servei d'Ús i Drets Lingüístics  
c) Servei d'Idiomes i Programes Europeus  
d) Servei d'Acreditació i Assessorament  
e) Servei d'Estudis i Planificació  
2. El Servei de Promoció té assignades les funcions següents:  
  
a) Fomentar i promoure l'ús del valencià en l'àmbit social amb caràcter general i sectorial.  
b) Promoure campanyes de sensibilització lingüística i altres actuacions per al foment del valencià.  
c) Gestionar la concessió d'ajudes i subvencions per a l'ús del valencià.  
d) Coordinar activitats relacionades amb la normalització lingüística realitzades en col·laboració amb altres institucions i administracions.  
  
e) Gestionar els convenis de col·laboració amb altres administracions, ens autònoms, col·legis professionals, empreses i associacions privades per a la promoció de l'ús del valencià.  
f) Impulsar i coordinar la col·laboració per al foment, la promoció i l'acompanyament lingüístic en l'àmbit local, per mitjà de la firma de convenis i la realització d'activitats formatives.  
g) Organitzar i coordinar amb altres institucions la realització d'activitats formatives, didàctiques i lúdiques que ajuden a fomentar els valors de la diversitat lingüística en l'àmbit social.  
h) Fomentar la cooperació i la coordinació amb altres institucions competents en matèria de política lingüística d'altres administracions autonòmiques, estatals i internacionals per a la difusió i promoció del valencià en els àmbits territorials respectius.  
i) Impulsar i vetlar per l'ús del valencià en els mitjans de comunicació públics i privats.  
j) Promoure l'oferta de productes i serveis en valencià en l'àmbit de les tecnologies de la informació, la comunicació, la informàtica, les telecomunicacions, internet, el cinema i el sector audiovisual, en col·laboració amb les entitats i els organismes competents en la matèria.  
  
k) Difondre els principals productes i serveis en valencià disponibles en els àmbits considerats deficitaris.  
l) Coordinar les relacions amb les entitats cíviques, socials, culturals, esportives, religioses, de temps lliure, etc., per a la promoció de l'ús del valencià en l'àmbit respectiu.  
m) Impulsar l'ús del valencià en l'àmbit del sector terciari, l'economicofinancer i en el de la producció de béns de consum.  
n) Qualsevol altra funció de naturalesa anàloga que se li encarregue.  
3. El Servei d'Ús i Drets Lingüístics té assignades les funcions següents:  
a) Informar, proposar i elaborar projectes normatius i disposicions per a aconseguir la normalització lingüística.  
b) Garantir l'acció interdepartamental i transversal de la política lingüística del Consell.  
c) Impulsar i coordinar les actuacions de política lingüística i de normalització de l'ús del valencià en les diferents administracions públiques no dependents de la Generalitat, radicades a la Comunitat Valenciana, per mitjà d'una xarxa tècnica per a l'ús del valencià.  
d) Prestar suport tècnic i proposar a la Comissió Interdepartamental per a l'Ús del Valencià els acords relatius a l'ús oficial del valencià en l'àmbit de l'Administració de la Generalitat i de les entitats i institucions públiques que en depenen.  
e) Coordinar i prestar assessorament tècnic a l'òrgan de participació social de les llengües oficials.  
f) Gestionar l'Oficina de Drets Lingüístics.  
g) Vetlar pel compliment i l'aplicació de la normativa legal sobre l'ús de les llengües oficials de la Comunitat Valenciana, assessorar institucions i particulars en l'exercici dels drets lingüístics reconeguts per l'ordenament jurídic i canalitzar les reclamacions, els suggeriments i les consultes per discriminació lingüística a través de l'Oficina de Drets Lingüístics.  
h) Prestar assessorament i col·laboració a les entitats o persones objecte de reclamació o suggeriment per a facilitar-los l'ús del valencià en l'àmbit respectiu.  
i) Col·laborar amb les administracions i els organismes competents en matèria de protecció dels drets de les persones consumidores i usuàries en l'aplicació de la normativa lingüística en el seu àmbit.  
j) Informar sobre els projectes normatius o projectes de disposicions generals promoguts per les administracions públiques perquè s'ajusten al compliment dels objectius de la política lingüística de la Generalitat.  
  
k) Realitzar el seguiment i l'estudi de la normativa legal amb l'objectiu de planificar i garantir la transversalitat de les accions de la política lingüística de la Generalitat.  
l) Estudiar i analitzar la legislació comparada referent al disseny, la normalització i l'aplicació de polítiques lingüístiques en l'àmbit estatal i internacional.  
m) Qualsevol altra funció de naturalesa anàloga que se li encarregue.  
4. El Servei d'Idiomes i Programes Europeus té assignades les funcions següents:  
a) Ordenar acadèmicament l'ensenyament de les escoles oficials d'idiomes i elaborar els currículums oficials corresponents.  
b) Fomentar, impulsar i promocionar les escoles oficials d'idiomes.  
  
c) Determinar el perfil del professorat especialista de les escoles oficials d'idiomes.  
d) Promoure l'adquisició de llengües i destreses interculturals per al coneixement d'altres cultures.  
e) Fomentar el multilingüisme com a mecanisme de cohesió social.  
f) Difondre, impulsar i promocionar els programes europeus amb l'objectiu d'internacionalitzar els centres educatius valencians.  
g) Coordinar-se amb els departaments implicats en el desenvolupament de projectes emmarcats dins els programes europeus.  
h) Gestionar els programes educatius de la Unió Europea en l'àmbit funcional de la Direcció General de Política Lingüística i Gestió del Multilingüisme.  
i) Qualsevol altra funció de naturalesa anàloga que se li encarregue.  
5. El Servei d'Acreditació i Assessorament té assignades les funcions següents:  
a) Promoure l'ensenyament del valencià a la població adulta i, especialment, a les persones nouvingudes a la Comunitat Valenciana, d'acord amb les directrius del Consell d'Europa en matèria d'ensenyament de llengües.  
b) Prestar suport tècnic i administratiu a la Junta Qualificadora de Coneixements de Valencià per a la gestió i la realització de les proves per a l'obtenció dels certificats administratius de coneixements de valencià, i gestionar-ne l'expedició, l'homologació i la validació, com també la formació del personal examinador.  
c) Realitzar, dirigir i coordinar cursos i activitats per a l'extensió de coneixements del valencià, amb especial atenció al personal de les diferents administracions públiques.  
d) Col·laborar amb els organismes corresponents per a coordinar i supervisar les proves per a l'habilitació professional per a la traducció i la interpretació jurades d'altres llengües al valencià i viceversa.  
e) Establir els criteris lingüístics del valencià en l'àmbit d'Administració de la Generalitat, d'acord amb les normes de l'Acadèmia Valenciana de la Llengua.  
f) Dirigir i coordinar la tasca del personal tècnic de promoció lingüística, del personal assessor lingüístic i dels traductors i traductores, tant de gestió de promoció lingüística com d'acompanyament lingüístic i de traducció i correcció de textos oficials de la Generalitat i dels ens públics que en depenen.  
g) Impulsar i difondre els recursos lingüístics en l'àmbit de la informació i la comunicació.  
h) Col·laborar amb l'Acadèmia Valenciana de la Llengua en la promoció i el seguiment de la normativa del valencià i, especialment, en la referida a l'onomàstica i la toponímia.  
i) Assessorar la Generalitat en qüestions lingüístiques d'acord amb la normativa de l'Acadèmia Valenciana de la Llengua.  
j) Preparar i divulgar materials que faciliten el coneixement i l'ús del valencià, especialment aquells que utilitzen les tecnologies actuals i els mètodes d'autoaprenentatge.  
k) Realitzar la traducció i correcció de textos que li encomanen els òrgans competents.  
l) Col·laborar amb l'òrgan competent en matèria d'Administració local per a promoure la recuperació de la toponímia valenciana.  
m) Qualsevol altra funció de naturalesa anàloga que se li encarregue.  
6. El Servei d'Estudis i Planificació té assignades les funcions següents:  
a) Realitzar i fomentar estudis sociolingüístics sobre la situació de l'ús del valencià i d'altres llengües, en els diferents àmbits de la societat, per a fixar i avaluar la política lingüística i gestionar i mantindre un sistema d'indicadors lingüístics.  
b) Establir i coordinar les accions i mesures de planificació lingüística de les conselleries i d'organismes dependents de l'Administració de la Generalitat, de conformitat amb els acords presos dintre de les diverses comissions i òrgans consultius en matèria de normalització lingüística.  
c) Disposar d'una base de dades sobre estudis sociològics i lingüístics de caràcter especialitzat i coordinar-la.  
d) Planificar les activitats d'informació, de difusió, d'estudis i de campanyes de política lingüística.  
e) Promoure i dirigir publicacions en matèria de política lingüística.  
  
f) Gestionar el manteniment de les bases de dades d'informació destinades a la difusió social.  
g) Encarregar-se de la permanent actualització de la web de la conselleria, en l'àmbit funcional de la direcció general.  
h) Disposar d'un centre de documentació especialitzat en matèria de sociolingüística, política lingüística i drets lingüístics d'accés públic i organitzar-lo.  
i) Fomentar i desenvolupar estudis lingüístics específics que contribuïsquen al coneixement de l'estatus de les llengües oficials de la Comunitat Valenciana.  
j) Organitzar jornades, seminaris, congressos i estudis sobre les realitats i possibilitats de l'ús de les diverses llengües.  
k) Qualsevol altra funció de naturalesa anàloga que se li encarregue.  
Article 16. Direcció General de Formació Professional i Ensenyaments de Règim Especial  
1. La Direcció General de Formació Professional i Ensenyaments de Règim Especial exerceix les funcions previstes en l'article 70 de la Llei del Consell, i assumeix les funcions en matèria de formació professional en tots els seus àmbits, com també els ensenyaments de règim especial, llevat dels ensenyaments artístics superiors i els ensenyaments d'idiomes. En particular, ha d'exercir les funcions següents:  
a) L'ordenació i la gestió de la formació professional i dels ensenyaments de règim especial.  
b) Col·laborar amb altres administracions, institucions i organismes que tinguen algun tipus de responsabilitat en la formació professional i en els ensenyaments de règim especial.  
c) Promoure el desenvolupament de la formació professional, a fi d'adequar-la a les necessitats socioproductives i donar resposta al teixit productiu de la Comunitat Valenciana per a elevar els nivells d'ocupabilitat.  
d) Promoure els convenis de col·laboració amb altres administracions públiques, associacions empresarials, universitats i altres institucions o entitats per a la implantació i el desenvolupament de la formació professional.  
e) Tramitar, proposar i, en general, executar els actes de gestió econòmica i administrativa que li corresponguen en l'àmbit funcional del centre directiu i d'acord amb el que establisquen les disposicions i instruccions dictades pels òrgans competents.  
f) L'actualització dels continguts de la pàgina web de la conselleria, en l'àmbit funcional del centre directiu, sense perjudici de les atribucions de l'òrgan competent en matèria de tecnologies de la informació.  
  
g) L'elaboració, l'emissió d'informes i la proposta de disposicions sobre les matèries del seu àmbit funcional, com també el dictat de resolucions, circulars i instruccions en assumptes de la seua competència.  
h) Certificar l'acreditació d'unitats de competència incloses o no en títols de formació professional i certificats de professionalitat, per delegació de la persona titular de la conselleria.  
i) Certificar les habilitacions d'assessors i avaluadors en el marc dels procediments d'avaluació i acreditació de competències professionals adquirides per les persones a través de l'experiència laboral o de vies no formals de formació.  
j) Gestionar els programes educatius de la Unió Europea en l'àmbit funcional de la Direcció General de Formació Professional i Ensenyaments de Règim Especial.  
k) Qualsevol altra funció que li encomanen les persones titulars de la conselleria o la secretaria autonòmica de la qual depén, o li conferisquen les disposicions vigents.  
2. De la Direcció General de Formació Professional i Ensenyaments de Règim Especial depenen les unitats administratives de nivell superior següents:  
a) Subdirecció General de Formació i Qualificació Professional  
b) Subdirecció General d'Ensenyaments de Règim Especial  
  
Article 17. Subdirecció General de Formació i Qualificació Professional  
1. La Subdirecció General de Formació i Qualificació Professional té les funcions de dirigir, planificar, coordinar i supervisar l'activitat del Servei de Gestió i Formació Professional.  
2. Al Servei de Gestió i Formació Professional li corresponen les funcions següents:  
a) Elaborar i proposar els currículums dels títols de formació professional propis de la Comunitat Valenciana, com també establir els criteris i les orientacions per al seu desenvolupament i la seua aplicació; determinar el perfil del professorat especialista de formació professional.  
b) Col·laborar en la determinació i l'adequació dels espais docents destinats a la formació professional reglada.  
c) Realitzar l'estudi i l'elaboració de materials destinats a cicles formatius; la confecció del catàleg corresponent, com també proposar la compra dels materials i equipaments necessaris per al desenvolupament de la formació professional reglada.  
d) Proposar la subscripció d'acords i convenis amb les diferents administracions públiques, els distints sectors empresarials, instituts tecnològics i universitats en l'àmbit de la formació professional reglada.  
e) La gestió dels processos de control, verificació administrativa i certificació davant dels organismes cofinançadors dels programes relacionats amb la formació professional reglada.  
f) L'ordenació i la gestió de tots els ensenyaments de formació professional, incloent-hi els programes de qualificació professional bàsica.  
  
g) Promoure la participació i la investigació sobre les qualificacions professionals i l'evolució d'aquestes.  
h) Gestionar, en l'àmbit de la Comunitat Valenciana, el procediment de reconeixement, d'avaluació i de certificació de les competències professionals.  
i) Col·laborar amb l'Institut Nacional de les Qualificacions en l'observació territorial d'aquestes, amb especial atenció als aspectes qualitatius; així mateix, ha de prestar la seua col·laboració per a la definició de l'estructura del Sistema Nacional de Qualificacions, com també a la identificació i determinació de les qualificacions que formen part del catàleg i de la formació associada a aquestes.  
j) Analitzar i proposar els criteris que permeten definir la competència professional de la qualificació.  
k) Proposar criteris que permeten homologar els centres i entitats per a avaluar i acreditar les qualificacions i competències.  
l) Avaluar la qualitat del Sistema de Qualificacions Professionals i Formació Professional en l'àmbit territorial de la Comunitat Valenciana.  
  
m) Emetre informes i estudis relacionats amb la formació i qualificació professional.  
n) Facilitar la interrelació entre el Sistema Integrat de Qualificació i Formació Professional i el món laboral.  
o) Elaborar el contingut dels projectes de desenvolupament curricular de la formació professional associada a les qualificacions professionals en l'àmbit competencial de la Comunitat Valenciana, com també elevar propostes sobre l'homologació, convalidació o correspondència entre si i amb l'experiència laboral.  
p) Impulsar un sistema integrat d'informació i orientació relacionat amb el Sistema de Qualificacions Professionals i Formació Professional, i facilitar les mesures perquè es divulgue en tots els àmbits socials.  
  
  
Article 18. Subdirecció General d'Ensenyaments de Règim Especial  
  
1. La Subdirecció General d'Ensenyaments de Règim Especial té com a funcions dirigir, planificar, coordinar i supervisar l'activitat del Servei d'Ensenyaments de Règim Especial.  
2. Al Servei d'Ensenyaments de Règim Especial li corresponen les funcions següents:  
a) El foment, l'impuls i la promoció de les escoles de música i d'educands i educandes, i totes les funcions que corresponguen o se li encomanen relatives a ensenyaments musicals no reglats.  
b) L'ordenació acadèmica dels ensenyaments de règim especial: esportius, artístics, musicals i de dansa no reglats, a excepció dels ensenyaments artístics superiors.  
c) L'elaboració dels currículums oficials corresponents als ensenyaments relacionats en l'apartat anterior, com també l'establiment de criteris i orientacions per a la impartició d'aquests als centres docents, fomentant l'autonomia pedagògica.  
d) La resolució d'equivalències d'estudis, als efectes acadèmics i professionals, entre anteriors ordenacions del sistema educatiu i l'ordenació vigent.  
e) La determinació del perfil del professorat especialista dels distints ensenyaments de règim especial, ensenyaments esportius i ensenyaments artístics.  
f) L'elaboració i la proposta de condicions tecnicopedagògiques del personal docent i de l'exercici i el desenvolupament de les seues funcions, com també la formulació de criteris pedagògics sobre les característiques dels centres docents.  
g) La col·laboració amb altres administracions públiques, institucions, organismes i altres òrgans de la mateixa conselleria en la gestió dels ensenyaments de règim especial, ensenyaments esportius i ensenyaments artístics, llevat dels ensenyaments artístics superiors i els ensenyaments d'idiomes.  
  
h) La proposta i la gestió d'ajudes, de subvencions i de convenis en l'àmbit funcional de la direcció general de la qual depén aquest servei.  
  
  
Article 19. Direcció General d'Universitat, Investigació i Ciència  
  
1. La Direcció General d'Universitat, Investigació i Ciència exerceix les funcions previstes en l'article 70 de la Llei del Consell, i assumeix les funcions en matèria de proposta i execució de la política universitària i de formació superior, regulació universitària, política científica i investigació, gestió del finançament dels centres universitaris i dels recursos d'investigació, com també els ensenyaments artístics superiors i les funcions d'avaluació i prospectiva, a més a més de les que li assigne aquest reglament.  
En particular, exerceix les funcions següents:  
a) Elaborar els estudis per a la formulació, l'execució i el seguiment de la política universitària, de manera que, respectant l'autonomia universitària, responga a les necessitats socials, econòmiques, acadèmiques i científiques de la Comunitat Valenciana, en especial per tal d'aconseguir afavorir la generació d'ocupació i de coneixement.  
b) Impulsar, fomentar i desenvolupar el Sistema Universitari Valencià, promovent l'excel·lència, competitivitat i internacionalització d'aquest, en el marc de la Llei 4/2007, de 9 de febrer, de la Generalitat, de coordinació del sistema universitari valencià, i de la normativa que la desplegue o complemente.  
c) Tramitar les propostes d'autorització de competència de la Generalitat en relació amb les universitats, centres, estructures i ensenyaments universitaris en l'àmbit de la Comunitat Valenciana i del Sistema Universitari Valencià, quan no es trobe atribuïda a les mateixes universitats.  
d) Coordinar, conjuntament amb el Sistema Universitari Valencià, l'accés als estudis superiors, de manera que es garantisquen els principis d'objectivitat, de transparència, de mèrit, de capacitat i d'equitat.  
e) Proposar mesures de coordinació, foment i millora de la qualitat dels serveis acadèmics que presta el Sistema Universitari Valencià a la ciutadania i les institucions.  
f) Gestionar i fer el seguiment de la política en matèria d'ajudes, de beques i de subvencions en els ensenyaments universitaris la competència dels quals corresponga a la Generalitat, com també de la política sobre programes, beques, subvencions i altres instruments de finançament i promoció de la investigació, la ciència i la innovació, si escau, impulsant i coordinant la I+D+i amb altres conselleries o entitats de la Generalitat.  
g) L'elaboració i el seguiment del mapa de titulacions del Sistema Universitari Valencià.  
h) Proposar el model de finançament universitari, i en desplegament del que acorde el Consell, establir les instruccions necessàries per a l'execució i el control correctes de les operacions de crèdit, financeres i de disposició de fons del sistema de finançament de les inversions de les universitats públiques, com també la proposta de taxes acadèmiques universitàries i d'estudis superiors.  
i) Realitzar l'anàlisi i el disseny de les polítiques públiques d'investigació en l'àmbit de competència de la direcció general.  
j) Fomentar la relació l'oferta d'I+D+i d'origen universitari i la demanda existent per part dels sectors productius i de les administracions públiques.  
k) Realitzar el seguiment de la política en matèria de parcs científics, d'instituts d'investigació i universitaris i interuniversitaris, com també d'infraestructures d'investigació i de transferència de ciència i tecnologia.  
l) Promoure la col·laboració amb entitats públiques i privades per al desenvolupament de les polítiques d'investigació científica i innovació tecnològica.  
m) Potenciar la participació de les universitats del Sistema Universitari Valencià en els programes acadèmics de formació i mobilitat, en especial de la Unió Europea, i la col·laboració en projectes acadèmics conjunts entre universitats de la Comunitat Valenciana, com també d'altres territoris estatals i internacionals.  
n) Intensificar la coordinació i la col·laboració amb l'Administració general de l'Estat i altres administracions públiques.  
o) La coordinació, el control i el seguiment de l'Agència Valenciana d'Avaluació i Prospectiva i de l'Institut Superior d'Ensenyaments Artístics de la Comunitat Valenciana.  
p) Qualsevol altra que li encarregue o que li atribuïsca la normativa vigent.  
2. De la Direcció General d'Universitat, Investigació i Ciència depén, com a unitat administrativa de nivell superior, la Subdirecció General d'Universitat, Investigació i Ciència.  
  
Article 20. Subdirecció General d'Universitat, Investigació i Ciència  
  
1. A la Subdirecció General d'Universitat, Investigació i Ciència li correspon assessorar i donar suport i assistència tècnica a la persona titular de la Direcció General d'Universitat, Investigació i Ciència, coordinar administrativament les relacions amb l'Agència Valenciana d'Avaluació i Prospectiva i l'Institut Superior d'Ensenyances Artístiques de la Comunitat Valenciana, derivades de la seua adscripció a través de la direcció general, com també planificar, dirigir, controlar, coordinar i supervisar l'activitat dels serveis sota la seua dependència, els quals s'indiquen a continuació:  
a) Servei de Gestió Economicopressupostària de les Universitats  
  
b) Servei de Regulació Universitària  
c) Servei de Política Científica  
d) Servei de Gestió del Programa I+D+i  
2. Al Servei de Gestió Economicopressupostària de les Universitats li correspon l'exercici de les funcions següents:  
a) Elaborar la proposta d'avantprojecte de pressupostos de la direcció general, en coordinació amb el Servei de Regulació Universitària i el Servei de Política Científica, i també gestionar el programa o programes pressupostaris assignats, i emetre informe sobre l'estat d'execució d'aquests i el grau de compliment, tant dels objectius d'aquests com de les línies d'actuació.  
b) Elaborar i gestionar els programes de finançament del sistema universitari, en especial els de caràcter plurianual, com també d'altres instruments de finançament necessaris per al desenvolupament de les finalitats de les universitats públiques.  
c) Analitzar i elaborar la proposta de taxes per la prestació de serveis acadèmics universitaris i d'estudis superiors.  
d) Instruir i gestionar les beques i ajudes als estudis universitaris i d'estudis superiors.  
e) Gestionar els sistemes d'informació a les persones usuàries en tot el que es refereix a les beques i ajudes als estudis universitaris.  
f) Elaborar, gestionar els convenis de col·laboració en ensenyament universitari i fer-los el seguiment, i també el coneixement i la presa de coneixement dels convenis que subscriguen les universitats públiques de la Comunitat Valenciana amb els departaments i entitats públiques o privades dependents o vinculades a la Generalitat.  
g) Tramitar les propostes de les operacions de crèdit, financeres i de disposicions de fons de les universitats públiques de la Comunitat Valenciana.  
h) Coordinar i realitzar el seguiment del Sistema Integrat d'Informació Universitària, com també l'elaboració d'informes i documentació estadística.  
i) La gestió economicopressupostària que no estiga expressament atribuïda a l'Institut Superior d'Ensenyaments Artístics de la Comunitat Valenciana, en matèria d'ensenyaments artístics superiors.  
3. Al Servei de Regulació Universitària li correspon l'exercici de les funcions següents:  
a) Tramitar les propostes de creació, supressió, modificació, adscripció i integració, segons escaiga, d'universitats, facultats, escoles tècniques superiors, escoles universitàries, instituts universitaris, col·legis universitaris i col·legis majors; com també d'aquells altres centres universitaris la creació dels quals no corresponga a les universitats, i els expedients d'autorització d'ensenyaments universitaris oficials de grau, màster i doctorat.  
b) Donar suport juridicoadministratiu al Consell Valencià d'Universitats i de Formació Superior i a la resta dels òrgans de coordinació interuniversitària, com també l'assistència a la secretaria d'aquests.  
  
c) Coordinar l'organització dels procediments selectius necessaris per a l'accés a la universitat, com també del procediment de preinscripció per a l'accés als centres universitaris.  
d) Gestionar i implementar els sistemes d'informació universitària posats a disposició de l'usuari en tot el que fa referència a l'accés a la universitat i a l'oferta de títols i ensenyaments.  
e) La gestió i el suport informatiu del Registre d'Universitats, Centres i Ensenyaments.  
f) Realitzar la gestió juridicoadministrativa en matèria d'ensenyaments artístics superiors que no estiga expressament atribuïda a l'Institut Superior d'Ensenyaments Artístics de la Comunitat Valenciana.  
g) Tramitar les propostes i els projectes normatius de l'Agència Valenciana d'Avaluació i Prospectiva, quan no estiga expressament atribuïda a aquesta entitat de dret públic.  
h) Elaborar i tramitar les propostes de normativa en matèria d'universitats, formació superior i ciència, com també la proposta i l'informe en relació amb els projectes normatius de competència de l'Estat o de la normativa vigent.  
i) La presa de coneixement a què es refereix la disposició addicional quarta de la Llei 4/2007, de 9 de febrer, de la Generalitat, de Coordinació del Sistema Universitari Valencià, sense perjudici de les atribucions conferides al Servei de Gestió Economicopressupostària de les universitats.  
4. Al Servei de Política Científica li correspon l'exercici de les funcions següents:  
a) Elaborar les propostes de plans estratègics per a la realització d'accions de foment, impuls i coordinació de la investigació científica i el desenvolupament tecnològic.  
b) Elaborar i tramitar les propostes de normativa i les convocatòries d'ajuda en matèria de suport al talent investigador.  
c) La coordinació amb la Fundació per al Foment d'Estudis Superiors per a la planificació, la programació i l'execució d'actuacions en matèria de suport al talent investigador.  
d) Instruir, gestionar i realitzar el seguiment i l'avaluació de les actuacions previstes en els programes operatius i les iniciatives de la Unió Europea en matèria d'I+D+i.  
e) Gestionar els programes d'inversió en millores i implantació d'infraestructures i equipaments per a la investigació, com també de les infraestructures científiques de caràcter singular.  
f) Elaborar i executar propostes de creació i seguiment de mecanismes de coordinació científica i tecnològica amb altres òrgans i unitats administratives amb competències en matèria d'investigació.  
  
g) L'impuls de procediments, mitjans i sistemes d'optimització de recursos per a la gestió dels programes de suport a la investigació científica i el desenvolupament tecnològic realitzats per la direcció general.  
  
h) Qualsevol altra que li siga encomanada en relació amb les matèries que li són pròpies.  
5. Al Servei de Gestió del Programa I+D+i li correspon l'exercici de les funcions següents:  
a) Elaborar i tramitar les propostes de normativa i convocatòries d'ajuda en matèria de suport a la investigació científica i el desenvolupament i la innovació tecnològica.  
b) Instruir i gestionar els procediments de concessió d'ajudes, beques i subvencions dirigits als subprogrames de promoció de la investigació científica i el desenvolupament i la innovació tecnològica.  
c) Tramitar i executar els actes de gestió econòmica i administrativa que li corresponguen en matèria de política científica i investigació.  
d) Elaborar informes i realitzar l'anàlisi i el seguiment de les actuacions en matèria d'I+D+i.  
e) Prestar suport juridicoadministratiu en matèria d'I+D+i  
f) Instruir i gestionar els convenis i altres instruments de cooperació amb institucions i entitats públiques i privades per al desenvolupament de la investigació científica i la innovació tecnològica, i fer-ne el seguiment.  
g) Gestionar la implantació d'acadèmies científiques i culturals i el Registre d'Acadèmies de la Comunitat Valenciana.  
h) Qualsevol altra que li siga encomanada en relació amb les matèries que li són pròpies.  
  
  
Secció 2a  
Secretaria Autonòmica de Cultura i Esport  
  
Article 21. Secretaria Autonòmica de Cultura i Esport  
1. La Secretaria Autonòmica de Cultura i Esport és l'òrgan superior de la Conselleria d'Educació, Investigació, Cultura i Esport que assumeix, sota la superior direcció de la persona titular de la conselleria, les funcions que li atribueix l'article 68 de la Llei del Consell en matèria de proposta i execució de la política cultural relativa a teatre, música, cine, exposicions i museus; llibre, biblioteques, arxius, patrimoni cultural valencià, esport, pilota valenciana, gestió de les infraestructures culturals i esportives i ajudes i subvencions de l'àmbit cultural i esportiu.  
  
2. La Secretaria Autonòmica de Cultura i Esport dirigeix i coordina els centres directius següents:  
a) Direcció General de Cultura i Patrimoni  
b) Direcció General d'Esport  
3. Queden adscrites a la Secretaria autonòmica de Cultura i Esport les unitats administratives següents:  
3.1. Subdirecció General de Règim Jurídic i Coordinació Cultural.  
  
A la Subdirecció General de Règim Jurídic i Coordinació Cultural li correspon l'assessorament, el suport i l'assistència tècnica o jurídica a la persona titular de la Secretaria Autonòmica de Cultura i Esport, com també la planificació, la direcció, el control, la coordinació i la supervisió de l'activitat dels serveis sota la seua dependència que s'indiquen a continuació:  
a) Servei de Règim Jurídic Cultural  
b) Servei de Coordinació Cultural  
3.1.1. Al Servei de Règim Jurídic Cultural li corresponen, sense perjudici de les funcions que tinguen assignades altres unitats administratives dependents de les direccions generals adscrites a la Secretaria Autonòmica de Cultura i Esport, les funcions següents:  
a) L'impuls, la supervisió i la coordinació d'estudis i propostes de la normativa reguladora de l'àmbit competencial propi de la secretaria autonòmica.  
b) Donar suport tècnic i administratiu a la Secretaria Autonòmica de Cultura i Esport.  
c) Impulsar la proposta de les reformes legals necessàries per a aprofundir i desenvolupar les competències en matèria de cultura de la Generalitat.  
3.1.2. Al Servei de Coordinació Cultural li corresponen, sense perjudici de les funcions que tinguen assignades altres unitats administratives dependents de les direccions generals adscrites a la Secretaria autonòmica de Cultura i Esport, les funcions següents:  
a) Proposar, gestionar i realitzar mesures concretes que milloren l'eficiència en l'àmbit competencial propi de la secretaria autonòmica.  
b) Realitzar el seguiment, l'avaluació i la comprovació del grau de compliment de la normativa vigent en relació amb les competències de la secretaria autonòmica.  
c) La realització i la coordinació de propostes d'actuació en matèria cultural.  
  
Article 22. Direcció General de Cultura i Patrimoni  
1. La Direcció General de Cultura i Patrimoni assumeix les funcions previstes en l'article 70 de la Llei del Consell en matèria de conservació, protecció, enriquiment, restauració, difusió i foment del patrimoni cultural valencià, tant moble com immoble, museus, polítiques de foment del llibre i la lectura, patrimoni bibliogràfic, gestió de biblioteques, arxius, suport tècnic, i promoció cultural, com també la promoció, l'impuls i la investigació de les tradicions i institucions tradicionals del poble valencià. En particular, exerceix les funcions següents:  
  
a) Promoure, difondre, protegir i fomentar la política cultural valenciana, com també l'activitat de creadors i creadores, i artistes, en les matèries de la seua competència.  
b) La protecció, la difusió, l'enriquiment, l'estudi i la investigació, la conservació i la restauració dels béns integrants del patrimoni cultural valencià, tant moble com immoble i immaterial, com també la promoció, planificació i difusió del coneixement d'aquests béns i la incorporació a usos actius, respectuosos i adequats a la seua naturalesa, sense perjudici de les funcions atribuïdes als ens públics adscrits a la conselleria.  
c) La formalització, la gestió i la inspecció dels llibres de registre de transaccions de béns mobles integrants del patrimoni cultural valencià, obligatoris per a antiquaris i comerciants d'aquests béns.  
d) La redacció de projectes en el camp de la restauració, la direcció de les intervencions i qualsevol altra actuació tècnica la competència de la qual corresponga a la direcció general, o les que se li encomanen en relació amb el seu àmbit funcional.  
e) L'exercici de les facultats de vigilància i tutela legal del patrimoni cultural valencià, d'acord amb el que preveu l'ordenament jurídic.  
  
f) L'elaboració i la posada al dia de l'Inventari General del Patrimoni Cultural Valencià.  
g) L'elaboració, la supervisió i el manteniment del sistema valencià d'inventaris de patrimoni cultural.  
h) La coordinació amb altres administracions públiques i òrgans de la Generalitat en actuacions urbanístiques, ambientals, arqueològiques i, en general, sobre el medi cultural, en l'àmbit de les funcions establides en aquest article.  
i) La proposta de creació i regulació de museus i altres centres de depòsit cultural.  
j) La gestió dels museus dins de l'àmbit del departament.  
k) El suport a la promoció i l'impuls de les arts escèniques, de la música i de la cinematografia.  
l) El foment de la difusió didàctica de les col·leccions dels museus, d'acord amb les iniciatives i propostes de les direccions d'aquells, com també la coordinació dels tallers programes didàctics per a alumnat en edat escolars.  
m) Proposar la regulació, la protecció, la coordinació, l'ajuda i, si és el cas, la gestió de biblioteques i hemeroteques, dins de l'àmbit competencial del departament.  
n) La gestió, la proposta i, si és el cas, l'exercici de les atribucions que corresponen al departament en matèria del llibre.  
o) L'exercici de les funcions que tinga atribuïdes el departament en matèria de depòsit legal d'obres impreses i propietat intel·lectual.  
p) La promoció i l'ajuda a la creació literària, a l'activitat editorial valenciana i a totes les manifestacions de caràcter anàleg que es porten a terme en l'àmbit de la Comunitat Valenciana.  
q) L'estudi, l'enriquiment, la conservació i la restauració del patrimoni bibliogràfic i documental de la Comunitat Valenciana, com també l'exercici de les facultats per a la vigilància i la tutela, d'acord amb el que preveu l'ordenament jurídic.  
r) La proposta de convocatòria d'ajudes i subvencions en matèria de patrimoni, promoció cultural, llibre, biblioteques i arxius, com també la gestió d'aquestes.  
s) Exercir les funcions en matèria de manteniment, custòdia, exhibició, investigació i digitalització de tots els arxius de la Generalitat, de l'Arxiu Històric de la Comunitat Valenciana, de l'Arxiu del Regne i la resta d'arxius de titularitat estatal gestionats per la conselleria.  
  
t) La regularització, la conservació, l'estudi, la classificació, la protecció, l'ajuda i, si és el cas, la gestió dels arxius, dins de l'àmbit competencial del departament.  
u) La tramitació, la proposta i, en general, l'execució d'actes de gestió econòmica i administrativa que li corresponguen dins de l'àmbit funcional del centre directiu i d'acord amb el que establisquen les disposicions i les instruccions dictades pels òrgans competents.  
  
v) L'elaboració i la proposta de disposicions sobre matèries del seu àmbit funcional, com també dictar resolucions, circulars i instruccions en assumptes de la seua competència.  
w) Iniciar, instruir i resoldre expedients sancionadors per les infraccions previstes en la normativa vigent en matèria de la seua competència.  
x) L'actualització dels continguts de la pàgina web de la conselleria, en l'àmbit funcional del centre directiu, sense perjudici de les atribucions de l'òrgan competent en matèria de tecnologies de la informació.  
  
y) Qualsevol altra que li atribuïsquen les disposicions vigents o li encomanen la persona titular de la conselleria o de la secretaria autonòmica de què depén.  
2. Depén funcionalment de la direcció general el personal de l'Administració de la Generalitat que realitza les funcions d'arxiu.  
3. De la Direcció General de Cultura i Patrimoni depenen les unitats administratives de nivell superior següents:  
a) Subdirecció General de Patrimoni Cultural i Museus  
b) Subdirecció General del Llibre, Arxius i Biblioteques  
  
Article 23. Subdirecció General de Patrimoni Cultural i Museus  
1. A la Subdirecció General de Patrimoni Cultural i Museus li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
  
a) Servei de Patrimoni Cultural  
b) Servei de Museus i Patrimoni Moble  
c) Servei de Promoció Cultural i Suport Tècnic  
d) Servei de Coordinació d'Entitats Culturals  
2. El Servei de Patrimoni Cultural té assignades les funcions següents:  
a) Elaborar propostes normatives en relació amb el patrimoni cultural, en especial l'arquitectònic, arqueològic, científic, etnològic, històric, paleontològic, immaterial i ambiental.  
b) Coordinar i vetlar per la correcta aplicació de la normativa en relació amb el patrimoni cultural, en especial l'arquitectònic, arqueològic, científic, etnològic, històric, paleontològic, immaterial i ambiental.  
  
c) Estudiar, avaluar, fomentar, proposar i coordinar els projectes d'actuacions, l'establiment de mesures i programes de protecció, conservació, estudi, foment i difusió del patrimoni cultural valencià en coordinació amb el Servei de Promoció Cultural i Suport Tècnic.  
  
d) Avaluar i estudiar les condicions del patrimoni cultural valencià. Avaluar, proposar i coordinar mesures i actuacions d'inspecció per a millorar l'estat del coneixement del patrimoni cultural valencià.  
  
e) Estudiar, fomentar i proposar la millora i l'ampliació del patrimoni cultural valencià.  
f) Estudiar, promocionar i impulsar la investigació científica, l'estudi, la promoció, la millora i la difusió del patrimoni cultural valencià i de les tradicions i institucions tradicionals del poble valencià.  
  
g) Executar les competències que corresponen a la direcció general en relació amb l'avaluació ambiental i d'impacte de plans, programes i projectes i la seua coordinació amb els serveis territorials. Estudiar, avaluar i emetre els corresponents informes d'impacte sobre el patrimoni.  
  
h) Establir procediments, directrius i criteris en l'avaluació d'impacte sobre el patrimoni cultural de plans, programes i projectes, com també coordinar-los amb la resta de departaments de la direcció general i dels serveis territorials.  
i) L'exercici de les facultats d'inspecció i tutela legal, inclòs el règim d'autoritzacions i el sancionador, la coordinació tècnica i supervisió de les inspeccions.  
j) Proposar la incoació de procediments sancionadors per incompliment de les obligacions establides en la normativa de patrimoni cultural de la Comunitat Valenciana.  
k) Emetre els informes que preveu la normativa urbanística en relació amb el patrimoni cultural valencià, arquitectònic, arqueològic, científic, etnològic, històric, paleontològic, immaterial i ambiental, coordinant-se amb els serveis territorials.  
l) Assessorar en projectes, plans i programes sobre estudis d'afeccions patrimonials i en l'existència i disponibilitat de documentació i informació al respecte.  
m) L'autorització dels plans, programes i propostes d'intervenció en matèria de patrimoni cultural, patrimoni arqueològic, científic, etnològic, històric, paleontològic, tècnic i immaterial, arquitectònic i ambiental.  
n) La declaració, tramitació, elaboració i supervisió de la documentació tècnica i de gestió dels corresponents expedients de patrimoni mundial, UNESCO, de declaració de béns d'interés cultural, de rellevància local, del patrimoni cultural valencià, com l'arqueològic, científic, etnològic, històric, paleontològic, tècnic, immaterial, arquitectònic i ambiental.  
o) La proposta i tramitació dels expedients d'ajudes i subvencions en l'àmbit de la protecció del patrimoni cultural, en coordinació amb el Servei de Coordinació d'Entitats Culturals.  
p) Coordinar, donar suport i supervisar funcionalment les mesures i actuacions d'estudi, avaluació, foment, investigació i protecció que realitzen els serveis tècnics dels centres adscrits a la direcció general en aquestes matèries, com el Museu Castell-Teatre de Sagunt, el Museu Arqueològic de Sagunt, el Museu Històric de Sagunt, el Museu de la Valltorta i el Centre d'Arqueologia Subaquàtica de la Comunitat Valenciana, els serveis territorials d'inspecció.  
q) La formació i permanent actualització de l'Inventari General del Patrimoni Cultural Valencià i l'anotació en aquest dels negocis jurídics i actes materials relatius al patrimoni arqueològic, científic, etnològic, històric, paleontològic, tècnic i immaterial, del patrimoni arquitectònic i ambiental.  
r) El manteniment i l'actualització de l'arxiu documental i de la informació patrimonial via web. L'aplicació de noves tecnologies de la informació com el sistema de referència i la informació geogràfica dels béns del patrimoni cultural valencià.  
s) L'estudi i el seguiment dels plans nacionals de patrimoni, en coordinació amb la resta de serveis de la Direcció General de Cultura i Patrimoni.  
t) Totes les funcions que li corresponguen o li encomanen relatives a patrimoni cultural valencià.  
3. El Servei de Museus i Patrimoni Moble té assignades les funcions següents:  
a) La proposta i la gestió dels assumptes relatius a la protecció, la conservació, l'estudi, la investigació, la defensa i la restauració dels béns mobles integrants dels museus i col·leccions museogràfiques permanents dependents de la direcció general, del sistema valencià de museus, com també la inspecció i tutela.  
b) La formació i permanent actualització de l'Inventari General del Patrimoni Cultural Valencià, i l'anotació en aquest dels negocis jurídics i actes materials relatius al patrimoni moble.  
c) La proposta, la tramitació i la gestió en les intervencions directes en museus i projectes d'investigació artística.  
d) La proposta i la tramitació dels expedients d'ajudes i subvencions en l'àmbit de la difusió cultural i museus en coordinació amb el Servei de Coordinació d'Entitats Culturals.  
e) La proposta de creació i regulació de museus, centres d'interpretació i altres centres de depòsit cultural.  
f) La direcció i la supervisió dels centres adscrits a la direcció general, com el Museu de Belles Arts de València, el Museu Castell-Teatre de Sagunt, el Museu Arqueològic de Sagunt, el Museu Històric de Sagunt, el Museu de la Valltorta de Tírig i el Museu de la Impremta i de les Arts Gràfiques del Puig de Santa Maria, pel que fa a les matèries del servei.  
g) La gestió dels museus dependents de la direcció general; l'autorització i gestió dels depòsits i eixides de fons dels museus i col·leccions museogràfiques permanents; la formació i la permanent actualització de l'Inventari General del Patrimoni Cultural Valencià en l'àmbit de la seua competència, com també l'anotació en aquest dels negocis jurídics i actes materials sobre els béns inventariats.  
  
h) La tramitació, l'elaboració i la supervisió de la documentació tècnica i de gestió dels corresponents expedients de declaració de béns d'interés cultural moble; el foment de la difusió didàctica de les col·leccions dels museus, d'acord amb les iniciatives i propostes de les direccions d'aquells, com també la coordinació dels tallers i programes didàctics i la formació d'un fons de documentació (documental, bibliogràfica, gràfica i multimèdia) sobre els museus i les col·leccions museogràfiques permanents.  
i) L'estudi i el seguiment dels plans nacionals de patrimoni, en coordinació amb la resta de serveis de la Direcció General de Cultura i Patrimoni, en les matèries relatives a les funcions pròpies del servei.  
  
j) Totes les funcions que li corresponguen o se li encomanen relatives a museus i al patrimoni moble.  
4. El Servei de Promoció Cultural i Suport Tècnic té assignades les funcions següents:  
a) Fomentar, promocionar i difondre les manifestacions culturals, com també la investigació artística i museogràfica, la formació i col·laboració amb les aules de la tercera edat i l'organització i producció audiovisual i documental.  
b) El disseny d'infraestructures expositives; la direcció, el muntatge i la supervisió d'exposicions; l'organització i la supervisió de programes d'itinerància expositiva; la coordinació de l'oferta de programació expositiva, la proposta, la supervisió i, si és el cas, la gestió directa dels comissionats d'exposicions.  
c) La proposta, la gestió i el seguiment de les obres i actuacions de conservació, protecció i la valoració del patrimoni cultural valencià de la direcció general, en especial de l'immoble, en coordinació amb la resta de serveis. El suport tècnic en la contractació d'obres i serveis, i en la gestió, la tramitació, el control i el seguiment d'aquests.  
d) Programar, elaborar i coordinar el seguiment i supervisar els plans anuals d'obres, inversions, projectes i actuacions de la direcció general en coordinació amb la resta de serveis.  
e) Elaborar, coordinar el seguiment i supervisar els plans d'inversió i manteniment d'edificis adscrits o gestionats per la Direcció General de Cultura i Patrimoni. Controlar i realitzar el seguiment d'incidències derivades de l'estat de la conservació.  
f) Estudiar, emetre informe i supervisar els avantprojectes i projectes d'obres i instal·lacions que emanen de la Direcció General de Cultura i Patrimoni, com a tràmit previ de l'aprovació per l'òrgan de contractació competent.  
g) Les funcions de redacció i gestió dels projectes tècnics, de construcció; de direcció, seguiment i d'execució d'obres. Elaboració d'estudis de viabilitat i plans d'actuació d'obres de la direcció general.  
  
h) Establir els criteris tècnics per a l'elaboració dels projectes tècnics i d'obres i la supervisió d'aquests, en coordinació, si és possible, amb la resta dels serveis i els serveis territorials.  
i) El suport tècnic en la redacció de projectes i obres de restauració, protecció i conservació del patrimoni cultural valencià. Coordinar i gestionar la redacció i revisió de projectes, de plans directors d'intervencions patrimonials, en especial de restauració i valoració del patrimoni cultural valencià, i la redacció de plecs de condicions de projectes i obres.  
j) Coordinar i gestionar la correcta execució de les obres, de les intervencions en el patrimoni cultural valencià, en l'execució dels plans directors, dels projectes i obres de restauració i dels encàrrecs a personal tècnic extern, tant des de la part arquitectònica, històrica, arqueològica com de restauració del bé, museïtzació i posada en valor, incloent-hi la coordinació amb els diferents serveis de la direcció general i dels serveis territorials.  
k) Proposar, impulsar i executar actuacions de restauració del patrimoni corresponents al programa de la Direcció General de Cultura i Patrimoni.  
l) L'estudi, la gestió i el control de l'execució pressupostària i de les inversions, amb l'elaboració de propostes, estudis de seguiment, control i millora. Pla PIP. Proposar, millorar i coordinar els programes d'inversió i econòmics de la direcció general tant en l'àmbit propi com en el cofinançament extern, com l'1,5 % cultural o els fons europeus.  
  
m) La gestió i el manteniment de la base de dades de les necessitats, les peticions i les inversions de la direcció general i de la documentació i l'arxivament les corresponents actuacions, obres i projectes. En coordinació amb la resta de serveis de la direcció general i dels serveis territorials.  
n) L'estudi i el seguiment dels plans nacionals de patrimoni en coordinació amb la resta de serveis de la Direcció General de Cultura i Patrimoni.  
o) Totes les funcions que li corresponguen o se li encomanen relatives a la infraestructura cultural i l'assistència tècnica.  
5. El Servei de Coordinació d'Entitats Culturals té assignades les funcions següents:  
a) Coordinar la gestió de la subdirecció amb els òrgans de la conselleria competents en matèria econòmica, administrativa i jurídica.  
  
b) Impulsar i coordinar la gestió d'ajudes i subvencions en col·laboració amb les altres unitats de la Subdirecció.  
c) Efectuar propostes de racionalització dels procediments administratius en l'àmbit de la subdirecció.  
d) La gestió de la programació econòmica i comptable, l'elaboració i la gestió del pressupost de la Subdirecció general, com també les modificacions pressupostàries, portar el seguiment de l'execució del pressupost i elaborar informes de la gestió d'aquest.  
e) Elaborar propostes econòmiques, informes, normatives i circulars sobre matèries del seu àmbit funcional.  
f) El seguiment i la coordinació de les activitats dels ens públics que actuen en l'àmbit de les arts plàstiques i escèniques, i de les actuacions dels projectes culturals multidisciplinaris en què intervinguen aquests o altres administracions públiques o entitats culturals.  
  
g) La proposta i la gestió d'ajudes i subvencions en l'àmbit cultural i artístic.  
h) Totes les funcions que li corresponguen o se li encomanen relatives a la coordinació d'entitats culturals, a la difusió i ajudes que versen sobre les funcions que té assignades aquest servei.  
  
Article 24. Subdirecció General del Llibre, Arxius i Biblioteques  
1. A la Subdirecció General del Llibre, Arxius i Biblioteques li correspon planificar, dirigir, controlar, coordinar i supervisar l'activitat de les unitats sota la seua dependència que a continuació s'indiquen:  
  
a) Biblioteca Valenciana Nicolau Primitiu (amb rang de servei)  
b) Servei del Llibre i Biblioteques  
c) Servei d'Arxius  
2. La Biblioteca Valenciana, com a centre superior i capçalera del Sistema Bibliotecari Valencià de la Generalitat, té assignades les funcions següents:  
a) La direcció i la coordinació del funcionament dels serveis bibliotecaris de la Biblioteca Valenciana Nicolau Primitiu, i entre aquests, la catalogació i el control bibliogràfic dels seus fons.  
b) La configuració del Catàleg Col·lectiu del Patrimoni Bibliogràfic Valencià.  
c) La coordinació i l'assistència tècnica de la xarxa de lectura pública valenciana i la coordinació amb altres biblioteques d'investigació de la Comunitat Valenciana.  
d) L'assistència tècnica a la direcció general en les adquisicions patrimonials.  
e) Desenvolupar i gestionar la Biblioteca Valenciana Digital (BIVALDI).  
f) Totes les funcions que corresponguen o se li encomanen relatives a patrimoni bibliogràfic.  
3. El Servei del Llibre i Biblioteques té assignades les funcions següents:  
a) El foment de mesures de promoció del llibre i dels agents del llibre, autors, editorials, distribuïdores i llibreries.  
b) En coordinació amb les biblioteques integrades en el Sistema Bibliotecari Valencià, elaborar programes de promoció de la lectura, tant per al conjunt de la població com per a sectors específics.  
c) L'elaboració d'informes, el suport tècnic, la supervisió tècnica de projectes i la difusió, la inspecció i l'avaluació sobre la prestació dels serveis bibliotecaris.  
d) La coordinació i la gestió de les ajudes en matèria del llibre i biblioteques.  
e) El suport tècnic al Consell Assessor del Llibre, l'elaboració de les estadístiques d'aquest sector i l'elaboració de la Guia del llibre valencià.  
  
f) La coordinació amb els centres bibliotecaris de titularitat estatal, transferits a la Generalitat, que estan sota la dependència de la direcció general, en el marc dels convenis de gestió subscrits entre l'Estat i la Generalitat: la Biblioteca Pública d'Alacant, la Biblioteca Pública d'Oriola, la Biblioteca Pública de Castelló i la Biblioteca Pública de València.  
g) Totes les funcions que li corresponguen o se li encomanen relatives al llibre i les biblioteques.  
La Unitat de Dipòsit Legal i Propietat Intel·lectual, dependent d'aquest servei, que s'ocupa de les qüestions relacionades amb el dipòsit legal i la propietat intel·lectual i coordina les oficines provincials del dipòsit legal i del registre de la propietat intel·lectual. La persona al cap d'aquesta unitat és el registrador o registradora de la propietat intel·lectual de la Comunitat Valenciana.  
4. El Servei d'Arxius té assignades les funcions següents:  
a) L'elaboració d'informes, el suport tècnic, la supervisió tècnica de projectes, la difusió, la inspecció i l'avaluació sobre la prestació dels serveis d'arxiu.  
b) La gestió de les ajudes que des de la Generalitat es destinen al sistema d'arxiu.  
c) L'impuls i la gestió del registre dels béns pertanyents al patrimoni documental valencià, inclosos o no en els centres d'arxiu del sistema, i la incorporació d'elements importants per mitjà de còpia en qualsevol suport material.  
d) El suport tècnic al Consell Assessor d'Arxius i a la resta d'òrgans col·legiats adscrits a la conselleria en matèria d'arxius.  
e) L'exercici de les funcions de coordinació, manteniment, custòdia, exhibició, investigació i digitalització de tots els arxius de la Generalitat i l'Arxiu Històric de la Comunitat Valenciana.  
A més, de l'Arxiu del Regne, de l'Arxiu Històric d'Alacant, de l'Arxiu Històric d'Oriola i de l'Arxiu Històric de Castelló, en el marc dels convenis de gestió subscrits entre l'Estat i la Generalitat.  
  
f) Totes les funcions que li corresponguen o se li encomanen relatives a arxius.  
  
Article 25. Direcció General d'Esport  
1. La Direcció General d'Esport assumeix les funcions previstes en l'article 70 de la Llei del Consell en matèria de foment i promoció de l'activitat esportiva, dinamització de la pràctica esportiva ciutadana, relació i col·laboració amb les entitats i organismes esportius, cooperació amb entitats privades que fomenten l'esport, especialment, per la seua singularitat, les vinculades a la pilota valenciana, i coordinació d'esdeveniments de caràcter esportiu organitzats per la Generalitat. En particular, exerceix les funcions següents:  
a) Planificar i gestionar l'execució de la política esportiva de la Generalitat, i formular les directrius de la política de foment i desenvolupament de l'esport i l'activitat física en els distints nivells.  
b) Promocionar la difusió dels valors de la pràctica esportiva, propiciant actituds positives pel que fa al joc net, la no-violència, el respecte, la solidaritat i la igualtat entre les persones.  
c) Promoure l'esport popular i l'esport per a tots, l'atenció mèdica i el control sanitari dels esportistes.  
d) Previndre, controlar i reprimir el dopatge, la violència, el racisme i la xenofòbia en qualsevol àmbit esportiu, en col·laboració amb les entitats esportives i el sector públic.  
e) Promoure accions de caràcter formatiu amb l'objecte de ressaltar els valors de l'esport i la qualificació dels quadres tècnics.  
f) Fomentar, donar suport, protegir i tutelar l'associacionisme esportiu, sense detriment de l'activitat privada.  
g) Autoritzar i revocar la inscripció i l'anotació en el Registre d'Entitats Esportives dels clubs esportius, les federacions esportives, els grups de recreació esportiva, les agrupacions de recreació esportiva, les seccions esportives d'altres entitats, les seccions de recreació esportiva d'altres entitats, les societats anònimes esportives i les associacions de federacions esportives de la Comunitat Valenciana, tal com estableix la normativa vigent.  
h) Fomentar l'organització de l'esport en edat escolar i universitari, i col·laborar-hi.  
i) Qualificar els esportistes d'elit de la Comunitat Valenciana i col·laborar amb les federacions esportives en matèria d'esport d'elit.  
j) Proposar la regulació i supervisar els centres de tecnificació esportiva i els programes de suport a l'esport d'elit a la Comunitat Valenciana.  
k) Promoure i impulsar la investigació i la formació en ciències de l'activitat física i l'esport.  
l) Establir els criteris i requisits tècnics necessaris per a la construcció, l'obertura i la gestió de les instal·lacions esportives d'ús públic i emetre informes relacionats amb els procediments d'autorització.  
  
m) Gestionar el Cens d'Instal·lacions Esportives de la Comunitat Valenciana.  
n) Promoure, conjuntament amb les diputacions provincials i amb els ajuntaments, els plans de construcció d'instal·lacions esportives.  
o) Gestionar els centres i instal·lacions esportives que tinga adscrits.  
  
p) El foment, el suport i la potenciació, en tots els ordres, incloent-hi la construcció, la reforma i la millora de les infraestructures corresponents, de l'esport de pilota valenciana, com també la tutela, garantint-ne el coneixement, el desenvolupament, la pràctica i la difusió dins i fora de la Comunitat Valenciana, coordinant i ajudant al funcionament de la Federació Esportiva de Pilota Valenciana.  
q) Exercir la funció inspectora en matèria d'esport.  
r) Incorporar la perspectiva de gènere i de les dones a l'àmbit de l'esport.  
s) L'elaboració i la proposta de disposicions sobre matèries del seu àmbit funcional, com també dictar resolucions, circulars i instruccions en assumptes de la seua competència.  
t) Iniciar, instruir i resoldre expedients sancionadors per les infraccions previstes en la normativa vigent en matèria de la seua competència.  
  
u) La tramitació, la proposta i, en general, l'execució dels actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establisquen les disposicions i instruccions dictades pels òrgans competents.  
  
v) L'actualització dels continguts de la pàgina web de la conselleria, en l'àmbit funcional del centre directiu, sense perjudici de les atribucions de l'òrgan competent en matèria de tecnologies de la informació.  
  
w) Qualsevol altra funció que li encomanen les persones titulars de la conselleria o la secretaria autonòmica de què depén, o que li conferisquen les disposicions vigents.  
2. De la Direcció General d'Esport depén, com a unitat administrativa de nivell superior, la Subdirecció General d'Esport.  
  
Article 26. Subdirecció General d'Esport  
1. La Subdirecció General d'Esport exerceix, en particular, les funcions següents:  
a) La programació econòmica, l'elaboració i la gestió del pressupost.  
b) La coordinació de la gestió amb els òrgans de la conselleria competents en matèria econòmica, administrativa i jurídica.  
c) La tramitació dels convenis i les disposicions de la Direcció General d'Esport.  
d) Organitzar i dirigir el funcionament del Registre d'Entitats Esportives de la Comunitat Valenciana.  
e) La promoció de l'associacionisme esportiu en l'àmbit de la Comunitat Valenciana.  
f) Realitzar la normativa i el seguiment i la coordinació dels processos electorals de les federacions esportives de la Comunitat Valenciana.  
  
g) Exercir la tutela de les federacions esportives de la Comunitat Valenciana, sense detriment de la seua activitat privada.  
h) El suport administratiu al Tribunal de l'Esport de la Comunitat Valenciana, com també la tramitació dels procediments sancionadors, d'inspecció i d'arbitratge en l'esport.  
i) Elaborar propostes econòmiques, informes, normatives i circulars sobre matèries del seu àmbit funcional.  
2. Així mateix, a la Subdirecció General d'Esport li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Promoció de l'Esport i l'Activitat Física  
b) Servei d'Esport d'Elit i Formació Esportiva  
c) Servei d'Infraestructures Esportives  
3. El Servei de Promoció de l'Esport i l'Activitat Física té assignades les funcions següents:  
a) Fomentar i promocionar l'esport per a tots i totes i l'esport en edat escolar, i diversificar les accions i els programes esportius en atenció a tots els sectors i àmbits socials.  
b) Dinamitzar la pràctica esportiva ciutadana en col·laboració amb entitats i organismes esportius, i fomentar el coneixement i l'hàbit de la pràctica de l'activitat esportiva d'oci, recreació o salut entre tota la població.  
c) Organitzar i gestionar els Jocs Esportius de la Comunitat Valenciana, i també desenvolupar programes i actuacions d'esport base en col·laboració amb les federacions esportives de la Comunitat Valenciana i les entitats locals.  
d) Implantar i desenvolupar programes esportius en edat escolar en els centres docents i coordinar el reconeixement de centres educatius promotors de l'activitat física i l'esport.  
e) Promoure la cooperació i la col·laboració en matèria d'esport i activitat física en relació amb l'educació i la salut.   
f) Promoure mesures i programes que afavorisquen i faciliten la pràctica de l'esport base i que garantisquen la protecció adequada de la persona esportista en edat escolar, com també la difusió del joc net i dels valors de l'esport i l'activitat física.  
g) Establir mesures de col·laboració i coordinació amb les universitats de la Comunitat Valenciana, i entre aquestes, per al desenvolupament de l'esport universitari.  
h) Fomentar l'esport i l'activitat física de les persones amb diversitat funcional física, psíquica o sensorial i de tots aquells altres col·lectius que requerisquen una especial atenció.  
i) Dirigir i gestionar les escoles de la mar de la Generalitat i fomentar i difondre les activitats nàutiques i els esports relacionats amb la mar.  
  
j) Fomentar les accions per a la inclusió de les persones immigrants en les activitats esportives, des d'una perspectiva de respecte a la diversitat cultural.  
k) Tramitar els expedients d'ajudes i subvencions de les matèries relacionades amb les seues funcions i concretament amb promoció esportiva, campanyes i Jocs Esportius.  
l) Elaborar propostes econòmiques, informes, normatives i circulars sobre matèries del seu àmbit funcional.  
4. El Servei d'Esport d'Elit i Formació Esportiva té assignades les funcions següents:  
a) Donar suport a la persona esportista i als clubs, les federacions esportives, i, especialment, l'esport d'elit no professional, i tutelar-los, i establir els beneficis per a les persones esportistes que accedisquen a aquesta condició.  
b) Elaborar la llista de persones esportistes d'elit i promoure mesures que faciliten la dedicació a l'esport d'aquestes persones, establint formes de protecció, beques i beneficis educatius.  
c) Gestionar els guardons i reconeixements que atorga la Generalitat a les persones esportistes i entitats.  
d) Desenvolupar la Xarxa de Centres de Tecnificació Esportiva de la Comunitat Valenciana, implantant centres distribuïts geogràficament amb serveis de suport a la persona esportista, residència, educatius i de tecnificació esportiva adequats al nivell de les persones esportistes, com també dirigir i gestionar els centres de tecnificació.  
e) Elaborar, en col·laboració amb les federacions esportives, programes de tecnificació i plans especials de preparació per a la millora física i tècnica de les persones esportistes.  
f) Fomentar la formació i els ensenyaments en l'àmbit esportiu de la Comunitat Valenciana, col·laborant amb les federacions esportives per a l'organització dels cursos d'entrenadors i entrenadores i el reciclatge en les diferents àrees i nivells.  
g) Col·laborar amb l'òrgan competent en matèria educativa en el desenvolupament dels ensenyaments esportius que conduïsquen a l'obtenció de títols acadèmics.  
h) Coordinar i ajudar al funcionament de la Federació Esportiva de Pilota Valenciana.  
i) Tramitar els expedients d'ajudes i subvencions de les matèries relacionades amb les seues funcions i, concretament, amb esportistes, entitats esportives, clubs d'elit, federacions esportives, esdeveniments especials, tecnificació, seleccions autonòmiques, especialització esportiva i formació.  
j) Elaborar propostes econòmiques, informes, normatives i circulars sobre matèries del seu àmbit funcional.  
5. El Servei d'Infraestructures Esportives té assignades les funcions següents:  
a) Realitzar propostes i informes d'establiment de criteris i requisits tècnics necessaris per a l'elaboració de plans de viabilitat, construcció, obertura i gestió de les instal·lacions esportives d'ús públic.  
  
b) Gestionar el Mapa de l'Esport de la Comunitat Valenciana.  
c) Gestionar el Cens d'Instal·lacions Esportives de la Comunitat Valenciana i aprovar els criteris per a l'elaboració d'aquest cens.  
d) Elaborar el Pla director d'instal·lacions esportives, que ha de constar d'un cens d'instal·lacions, actualitzat permanentment, i una normativa bàsica de manteniment i construcció d'instal·lacions esportives.  
  
e) Realitzar propostes de plans de construcció d'instal·lacions esportives.  
f) Supervisar l'actual xarxa d'infraestructures a la Comunitat Valenciana i les que puguen desenvolupar-se en el futur, d'acord amb el Pla director d'instal·lacions esportives.  
g) Redactar i actualitzar la normativa bàsica d'instal·lacions esportives i de l'equipament esportiu a la Comunitat Valenciana que han de complir totes les instal·lacions d'ús públic, com també la vigilància del compliment d'aquesta normativa.  
h) Redactar les condicions tècniques que han de complir les instal·lacions esportives en centres docents no universitaris per a la seua compatibilitat i ús, tant en horaris lectius com fora d'aquests, i establir les condicions d'ús compartit d'instal·lacions esportives municipals i docents.  
i) Establir les mesures de protecció per a l'accés i ús esportiu dels espais per a la pràctica esportiva en el medi natural (aeri, terrestre i marí).  
j) Gestionar les inversions en els centres i instal·lacions esportives que tinga adscrits.  
k) Coordinar la supervisió de projectes i el seguiment de les inversions d'instal·lacions esportives en matèria de la seua competència, i emetre'n informe.  
l) Tramitar els expedients d'ajudes i subvencions de les matèries relacionades amb les seues funcions i, concretament, el desenvolupament de la xarxa d'infraestructures esportives de la Comunitat Valenciana i el Mapa de l'Esport.  
  
  
CAPÍTOL III  
Sotssecretaria  
  
Article 27. Sotssecretaria  
La persona titular de la Sotssecretaria, sota la directa dependència de la persona titular de la conselleria, exerceix les atribucions que li confereix l'article 69 de la Llei del Consell, com també les que li assignen aquest reglament, les altres disposicions legals i aquelles que el conseller o la consellera li encomane. Entre altres, exerceix les funcions següents:  
a) Dirigir i gestionar els serveis generals i les dependències comunes de la conselleria.  
b) Tramitar els expedients de contractació.  
c) Gestionar la tramitació i la coordinació dels convenis i acords de col·laboració del departament, com també els que hagen de proposar-se al Consell per a la subscripció amb entitats públiques o privades.  
d) Tramitar els expedients de responsabilitat patrimonial.  
e) Coordinar, supervisar i controlar l'organització i el funcionament de tots els centres, serveis i unitats de la conselleria.  
f) Tramitar i coordinar les consultes davant de l'Advocacia General de la Generalitat que assistisca el departament, dels òrgans superiors i directius i unitats administratives de la conselleria.  
g) Supervisar i remetre els expedients d'assumptes que s'hagen d'elevar a la Comissió de persones titulars de Secretaries Autonòmiques i Subsecretaries, com també emetre informe sobre els assumptes que hagen de sotmetre's al Consell, al president o presidenta de la Generalitat o a altres òrgans, quan siga preceptiu o així ho dispose la persona titular de la conselleria.  
h) Coordinar la tramitació de projectes normatius.  
i) Informar el personal directiu de la conselleria de la procedència legal i viabilitat econòmica dels projectes, plans i programes d'actuació d'aquesta.  
j) Realitzar la planificació i la programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
  
k) Tramitar i formalitzar els ingressos que s'originen per les activitats dels distints centres directius del departament.  
l) Dissenyar, executar i mantindre actualitzats els programes d'informació i gestió econòmica del departament, establint les directrius per a la correcta gestió de despeses i ingressos i l'òptima utilització dels recursos.  
m) Planificar i controlar les inversions i operacions de capital de la conselleria, i realitzar els actes de gestió que reglamentàriament li corresponguen.  
n) Tramitar, proposar i, en general, executar els actes de gestió econòmica i administrativa que corresponguen a l'àmbit funcional de la Sotssecretaria d'acord amb el que establisquen les disposicions i instruccions dictades pels òrgans competents.  
o) Gestionar les despeses de personal del departament i tramitar les incidències de nòmina, sense perjudici de les facultats atribuïdes a altres òrgans, exercint la direcció, coordinació i control sobre les diferents unitats de la conselleria que intervinguen en el procés d'elaboració d'aquesta.  
p) La gestió patrimonial dels béns afectes a la conselleria.  
q) Disposar la publicació, quan pertoque, de les disposicions, les resolucions i els anuncis que emanen d'òrgans de la conselleria en els diaris oficials.  
r) Elaborar, emetre informes i proposar disposicions sobre matèries del seu àmbit funcional, com també dictar resolucions, circulars i instruccions en assumptes de la seua competència.  
s) Promoure i coordinar les accions i les mesures de transparència que s'establisquen en l'àmbit de la conselleria, en compliment del que disposa la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i fer-ne el seguiment i la vigilància.  
t) L'exercici de la potestat disciplinària respecte al personal adscrit a la conselleria, excepte en el cas que la sanció proposada siga la de separació del servei.  
  
Article 28. Unitats dependents de la Sotssecretaria  
De la Sotssecretaria depenen les unitats següents:  
1. La Secretaria General Administrativa, a la qual correspon, amb la màxima jerarquia del nivell administratiu, prestar suport directe a la persona titular de la Sotssecretaria i, sota la seua autoritat, exercir la direcció, coordinació i supervisió dels serveis generals de la conselleria, de conformitat amb el que preveu l'article 73.2 de la Llei del Consell.  
  
2. La Subdirecció General de Règim Econòmic, a la qual li correspon planificar, dirigir, controlar, coordinar i supervisar l'activitat dels serveis sota la seua dependència.  
3. La Subdirecció General del Gabinet Tècnic  
4. El Servei de Coordinació de Fons Europeus i de l'Oficina del Mecenatge Cultural  
  
Article 29. Secretaria General Administrativa  
1. La Secretaria General Administrativa s'estructura en els serveis següents:  
a) Servei de Personal  
b) Servei de Coordinació  
c) Servei de Suport Tècnic i Assumptes Generals  
2. Al Servei de Personal li corresponen les funcions següents:  
a) Vetlar pel compliment de la normativa en matèria de personal.  
  
b) Tramitar els expedients disciplinaris.  
c) Custodiar els expedients personals.  
d) Gestionar les pràctiques formatives de l'alumnat de distints nivells educatius que es realitzen en la conselleria.  
e) Gestionar, emetre informe i elaborar la proposta de resolució dels assumptes relatius al personal funcionari d'Administració general i especial, i del personal laboral del departament, excepte el personal docent, fisioterapeutes, educadors o educadores d'educació especial i educadors o educadores d'escola infantil.  
f) Tramitar les vacances, llicències i permisos del personal.  
g) Elaborar els informes necessaris a l'efecte de creació de llocs de treball, la preparació de les propostes de modificació de relacions de llocs de treball i actualitzacions.  
h) Exercir el control horari.  
i) Tramitar els recursos en matèria de personal.  
j) Qualsevol funció que en matèria de gestió de personal li siga encomanada.  
3. Al Servei de Coordinació li corresponen les funcions següents:  
  
a) Realitzar els tràmits necessaris per a la publicació d'actes o disposicions en els diaris oficials.  
b) Coordinar, tramitar i supervisar les disposicions, resolucions i la resta d'actes.  
c) Tramitar els assumptes que s'hagen d'elevar a la Comissió de persones titulars de Secretaries Autonòmiques i Subsecretaries i al Consell, el trasllat dels acords de la comissió i la custòdia dels certificats d'aquests.  
d) Coordinar la tramitació dels projectes normatius, com també col·laborar amb les direccions generals en l'elaboració d'aquests.  
e) Tramitar les al·legacions als projectes de disposicions generals sol·licitades per la Presidència i per la resta de conselleries.  
f) Tramitar les queixes i suggeriments.  
g) Tramitar i coordinar els convenis i els acords de col·laboració.  
h) Organitzar i coordinar l'Oficina d'Informació Administrativa i Assistència i Informació al Ciutadà.  
i) L'organització de l'arxiu i del registre general de documents.  
4. Al Servei de Suport Tècnic i Assumptes Generals li corresponen les funcions següents:  
a) Assessorar tècnicament, analitzar, fer el seguiment i recopilar la informació en les matèries que siguen de l'exclusiva competència de la Sotssecretaria i, si és el cas, preparar estudis i informes tecnicojurídics sobre aquests assumptes.  
b) Sota la supervisió de la Sotssecretaria, coordinar la inspecció de tots els serveis del seu àmbit, proposar els projectes o plans d'actuació i programes de necessitats de la conselleria, com també les reformes encaminades a millorar i perfeccionar els serveis dels distints centres de la conselleria respecte a la seua organització i mètodes de treball, atenent principalment els costos i rendiments.  
c) Efectuar propostes de racionalització dels procediments administratius, en coordinació amb la resta de departaments de la conselleria.  
  
d) Coordinar la informació corporativa de la pàgina web de la conselleria, en col·laboració amb els centres directius d'aquesta i sense perjudici de les atribucions de l'òrgan competent en matèria de tecnologies de la informació.  
e) Fer el seguiment i control de les comissions i la resta d'òrgans col·legiats.  
f) Gestionar, controlar i supervisar els serveis generals i les dependències comunes.  
g) Supervisar i coordinar el parc mòbil i les instal·lacions de la conselleria.  
h) Organitzar i coordinar el personal subaltern i els conductors i conductores.  
i) Elaborar la proposta d'adquisició de mobiliari i material fungible i inventariable, el manteniment de béns i serveis i el tràmit dels altres assumptes generals.  
j) Portar a terme, en relació amb la legislació de prevenció de riscos laborals, la coordinació d'activitats empresarials.  
  
Article 30. Subdirecció General de Règim Econòmic  
1. La Subdirecció General de Règim Econòmic s'estructura en els serveis següents:  
a) Servei de Programació Econòmica i Pressupostos  
b) Servei de Contractació  
c) Servei de Gestió de Subministraments i Serveis  
d) Servei de Gestió Patrimonial  
e) Servei de Gestió Econòmica i Nòmines  
2. Al Servei de Programació Econòmica i Pressupostos li corresponen les funcions següents:  
a) Realitzar la planificació i la programació econòmica.  
b) Coordinar l'elaboració de la proposta de l'avantprojecte del pressupost anual del departament, tramitar les modificacions pressupostàries, portar el seguiment de l'execució del pressupost i elaborar els informes de gestió d'aquest.  
c) Confeccionar memòries economicofinanceres dels avantprojectes de llei, projectes de disposicions generals, resolucions o convenis amb repercussió en la despesa pública, i emetre informes sobre la viabilitat econòmica dels projectes, plans i programes d'actuació.  
  
d) Executar la tramitació i formalització dels ingressos i devolució dels indeguts.  
e) Estudiar, proposar, executar i mantindre actualitzats els programes d'informació i gestió econòmica, amb vista a l'òptima utilització dels recursos.  
f) Coordinar i efectuar el seguiment de l'execució de tots els programes pressupostaris del departament.  
g) Elaborar la informació estadística de la despesa pública en educació.  
h) Coordinar i elaborar la informació econòmica que sol·licite la Sindicatura de Comptes, la Intervenció General o altres òrgans superiors, i elaborar la memòria economicofinancera per a l'establiment dels preus públics.  
3. Al Servei de Contractació li corresponen les funcions següents:  
  
a) L'estudi, la preparació i la formulació dels expedients de contractació de la conselleria, llevat dels corresponents al Servei de Contractació d'Infraestructures Educatives i al Servei de Gestió de Subministraments i Serveis.  
b) Tramitar i efectuar el seguiment dels expedients de compres centralitzades.  
c) Prestar assessorament i assistència tècnica i jurídica en matèria de contractació als departaments de la conselleria.  
d) Elaborar propostes d'instruccions i circulars en matèria de contractació.  
e) La gestió economicoadministrativa en relació amb els expedients a què es refereix l'apartat a anterior.  
f) Totes les funcions que corresponguen o se li encomanen relatives a la contractació.  
4. Al Servei de Gestió de Subministraments i Serveis li corresponen les funcions següents:  
a) L'estudi, la preparació i la formulació dels expedients de contractació en matèria de compra de béns corrents i despeses de funcionament.  
  
b) L'estudi, la preparació i la formulació dels expedients de contractes de caràcter patrimonial.  
c) Prestar assessorament i assistència tècnica i jurídica en relació amb la contractació a què es refereix l'apartat a anterior.  
d) La gestió economicoadministrativa en relació amb els expedients a què es refereixen els apartats a) i b) anteriors.  
e) Totes les funcions que li corresponguen o se li encomanen relatives als expedients a què es refereixen els apartats a) i b) anteriors.  
  
5. Al Servei de Gestió Patrimonial li corresponen les funcions següents:  
a) La tramitació dels expedients de responsabilitat patrimonial del departament.  
b) La tramitació dels expedients d'indemnització especial per les despeses extraordinàries que impliquen determinades comissions de servei o pels danys que patisquen els comissionats o comissionades en els seus béns.  
c) La gestió dels béns i drets de la Generalitat adscrits a la conselleria i dels expedients per a la seua afectació o desafectació.  
d) La tramitació d'expedients d'adquisició, arrendament, cessió o posada a disposició d'immobles a favor de la conselleria.  
e) La tramitació dels sinistres penals que tenen cobertura amb càrrec a la pòlissa de responsabilitat civil derivada d'un procés penal, el seguiment del compliment de les condicions contractuals de cobertura, l'execució de les sentències, com també qualsevol incidència relacionada amb la pòlissa indicada, inclosa la redacció dels plecs de condicions per a successives licitacions.  
6. Al Servei de Gestió Econòmica i Nòmines li corresponen les funcions següents:  
a) Avaluar els costos de funcionament de les direccions territorials del departament i la posterior tramitació comptable.  
b) Realitzar estudis, informes i propostes en matèria de retribucions de personal.  
c) Gestionar les despeses de personal del departament i tramitar les incidències de nòmines del personal no docent.  
d) Exercir la coordinació de les unitats de gestió descentralitzada de la nòmina de personal docent i elaborar la proposta de despeses de personal de l'avantprojecte de pressupostos del departament.  
e) Elaborar la proposta d'avantprojecte del pressupost del centre directiu.  
f) La gestió economicoadministrativa que corresponga al centre directiu.  
g) Coordinar i efectuar el seguiment de les distintes caixes fixes de la conselleria.  
  
Article 31. Subdirecció General del Gabinet Tècnic  
1. Depenent funcionalment de la persona titular del departament i orgànicament de la Sotssecretaria, a la Subdirecció General del Gabinet Tècnic li corresponen les funcions concernents a assessorament tècnic, informes, estudis, documentació i seguiment parlamentari. A més, exerceix com a Unitat d'Igualtat de la conselleria, amb caràcter transversal i en coordinació amb la Direcció General de l'Institut Valencià de les Dones i per la Igualtat de Gènere. Les funcions com a Unitat d'Igualtat són:  
a) Vetlar per l'aplicació efectiva del principi d'igualtat entre dones i homes.  
b) Dur a terme el seguiment, l'avaluació del desenvolupament i grau de compliment de la normativa vigent en matèria d'igualtat entre dones i homes.  
c) Assessorar en l'elaboració d'informes sobre impacte per raó de gènere.  
d) Supervisar i proposar mesures per a la incorporació de la perspectiva de gènere en els contractes, subvencions, convenis, acords, gestió de recursos humans i qualsevol altra actuació que es duga a terme en l'àmbit de les seues competències, com també analitzar l'impacte dels resultats que la realització d'aquestes ha tingut respecte del gènere.  
e) Supervisar i proposar mesures per a la incorporació de la perspectiva de gènere en l'elaboració dels pressupostos.  
f) Demanar la informació estadística generada per l'activitat del departament i assessorar en relació amb l'elaboració d'aquesta, com també realitzar l'anàlisi, el seguiment i el control, des de la dimensió de gènere, de les estadístiques oficials relacionades amb el seu àmbit competencial.  
g) Promoure l'elaboració d'estudis d'investigació i informes tècnics de diagnòstic de la situació de les dones, en relació amb les àrees d'activitat del departament, amb la finalitat de detectar i corregir possibles situacions de desigualtat entre dones i homes.  
h) Assessorar en l'elaboració dels plans d'igualtat previstos en la normativa de funció pública valenciana, col·laborar en l'avaluació d'aquests i proposar l'adopció de mesures correctores.  
i) Impulsar la formació i sensibilització del personal del seu departament en relació amb l'abast i el significat del principi d'igualtat d'oportunitats entre dones i homes, per mitjà de la formulació de propostes d'accions formatives a la Direcció General d'Institut Valencià de les Dones i per la Igualtat de Gènere.  
j) Impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que pateixen discriminació múltiple.  
  
k) Promoure i impulsar el desenvolupament de mesures de coresponsabilitat i conciliació de la vida personal, laboral i familiar que s'adopten des de la conselleria amb competències en funció pública.  
2. La Subdirecció General del Gabinet Tècnic s'estructura en els serveis següents:  
a) El Servei d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la conselleria, preparant els informes i estudis tècnics i memòries necessaris, i proposar i tramitar les actuacions de la conselleria relacionades amb l'activitat parlamentària.  
b) El Servei de Documentació, Publicacions i Estadística Departamental, al qual correspon gestionar les bases de dades documentals d'interés per a la conselleria, col·laborar en el tractament, l'organització i la recuperació de la documentació rellevant per a l'exercici de les funcions d'assessorament corresponents a la Subdirecció General, i proposar i elaborar publicacions i estadístiques en matèria de la conselleria.  
  
  
Article 32. Servei de Coordinació de Fons Europeus i de l'Oficina del Mecenatge Cultural  
Depenent funcionalment de la persona titular del departament i orgànicament de la Sotssecretaria, al Servei de Coordinació de Fons Europeus i de l'Oficina del Mecenatge Cultural, li correspon la coordinació dels distints centres de la conselleria que gestionen projectes finançats amb fons europeus, com també conéixer i estudiar les distintes fonts de finançament comunitari en l'àmbit competencial i la difusió d'aquests als distints departaments de la conselleria.  
Així mateix exerceix les funcions de l'Oficina del Mecenatge Cultural.  
  
  
TÍTOL III  
Les direccions territorials  
  
Article 33. Estructura territorial de la Conselleria d'Educació, Investigació, Cultura i Esport  
1. Com a expressió del principi de desconcentració administrativa, en cadascuna de les tres províncies d'Alacant, Castelló i València hi ha una direcció territorial d'Educació, Investigació, Cultura i Esport, amb rang de subdirecció general, sota la dependència orgànica de la Sotssecretaria i amb competència en el territori de la respectiva província.  
  
2. Funcionalment, les direccions territorials depenen de cada centre directiu, en consideració a la matèria a què, en cada cas, es referisca la corresponent actuació administrativa.  
  
Article 34. Titulars de les direccions territorials  
1. Al capdavant de cadascuna de les direccions territorials hi ha un director o directora territorial, nomenat per la persona titular de la conselleria, amb el caràcter de representant permanent d'aquesta en el territori respectiu, que exerceix les funcions en matèria d'educació, investigació, cultura i esport.  
2. A les persones titulars de les direccions territorials les correspon la direcció de tots els serveis, programes i activitats que realitzen les unitats i els centres dependents o integrats en la direcció territorial, i exercir les funcions de direcció, coordinació i control d'aquests.  
  
  
Article 35. Funcions de les persones titulars de les direccions territorials  
1. Correspon a la persona titular de la direcció territorial vetlar per l'adequat desenvolupament de les funcions pròpies de la Conselleria d'Educació, Investigació, Cultura i Esport en el seu àmbit territorial fins que no es troben específicament atribuïdes a altres òrgans de l'administració.  
2. La persona titular de la direcció territorial exerceix les funcions que li atribueixen les disposicions vigents, com també aquelles per a les quals expressament la deleguen els òrgans directius competents.  
3. Contra els actes i resolucions de les direccions territorials pot interposar-se un recurs davant de l'òrgan directiu competent per raó de la matèria, sense perjudici de les excepcions que establisquen les disposicions legals.  
  
Article 36. Atribucions específiques de les persones titulars de les direccions territorials  
1. Correspon a cada director o directora territorial d'Educació, Investigació, Cultura i Esport, en l'àmbit del territori respectiu, exercir les atribucions en matèria de personal docent no universitari a què es refereixen el Reial decret 3186/1978, d'1 de desembre, de desconcentració de funcions en les delegacions provincials del Ministeri d'Educació i Ciència, i el Reial decret 2293/1983, de 28 de juliol, de desconcentració de funcions en les direccions provincials d'Educació i Ciència i en els rectorats de les universitats estatals.  
2. També li correspon resoldre les sol·licituds d'autorització prèvia a la desafectació dels immobles i edificis públics escolars de propietat municipal a què es refereix el Reial decret 605/1987, de 10 d'abril, pel qual es regula el procediment d'autorització prèvia a la desafectació dels de propietat municipal, segons el procediment establit en aquest.  
  
3. Igualment, correspon a aquesta unitat, en l'àmbit territorial respectiu, conéixer i, si és el cas, autoritzar les activitats que es desenvolupen en els centres docents públics i en els serveis o departaments de la direcció territorial, quan siguen promogudes per particulars i organismes no dependents d'aquesta.  
  
  
Article 37. Estructura de les direccions territorials d'Educació, Investigació, Cultura i Esport  
1. Cada direcció territorial d'Educació, Investigació, Cultura i Esport, amb seu a les províncies d'Alacant, Castelló i València, s'estructura en les unitats següents:  
1.1. A Castelló, el Servei Territorial d'Educació i Política Lingüística, al qual correspon prestar suport i assistència a la persona titular de la direcció territorial, com també coordinar i supervisar els serveis i les activitats relacionats amb l'educació i la política lingüística i gestió del multilingüisme.  
1.2. A Alacant i València:  
1.2.1. El Servei Territorial d'Educació i Política Lingüística, al qual li correspon prestar suport i assistència a la persona titular de la direcció territorial en matèria de coordinació i supervisió dels serveis psicopedagògics, els diferents programes educatius, la gestió dels assumptes concernents a centres privats, concerts educatius, títols acadèmics, beques i ajudes a l'estudi, serveis complementaris de transport i menjador, i altres activitats relacionades amb l'entorn educatiu i la informació, acreditació i assessorament lingüístics, com també qualsevol altra que la persona titular de la direcció territorial li encomane.  
  
1.2.2. El Servei Territorial d'Infraestructures Educatives, al qual se li assignen funcions en matèria de redacció i supervisió tècnica dels expedients de reforma, adequació i millora dels centres educatius, dotacions i equipament educatiu, la tramitació i seguiment dels corresponents expedients de contractació d'obres i serveis, com també qualsevol altra que la persona titular de la direcció territorial li encomane.  
  
1.2.3. El Servei Territorial de Personal, adscrit a la direcció territorial sota la dependència orgànica del director o directora territorial i la funcional de l'òrgan directiu responsable del personal corresponent, al qual se li assignen les funcions següents en matèria de personal docent, sense perjudici de l'òrgan en qui residisca la competència resolutòria dels assumptes:  
a) Gestionar, emetre informes i propostes de resolució en relació amb les situacions administratives del personal, com també les indemnitzacions per raó del servei.  
b) Tramitar i, si és el cas, elevar propostes de resolució en matèria de règim jurídic del personal i dels recursos interposats en aquestes matèries.  
c) Realitzar la gestió economicoadministrativa dels assumptes relacionats amb el personal de la direcció territorial corresponent, excloent-hi els que tinga assignats per mitjà d'aquest decret la secretaria territorial d'aquesta.  
2. En cada direcció territorial hi ha, a més, les unitats següents amb rang de servei:  
2.1. La Secretaria Territorial, a la qual correspon la gestió dels assumptes de personal no docent de la direcció territorial, economicoadministratius, registre i informació, assumptes generals i els restants de caràcter administratiu que tinga assignats la direcció territorial o li encomanen la persona titular de la direcció territorial o les persones titulars dels serveis territorials d'educació, excepte els assignats per aquest decret a una altra unitat administrativa. A la Direcció Territorial de Castelló li correspon també la gestió del personal docent i no docent, obres i contractació.  
2.2. La Inspecció Territorial d'Educació, que exerceix les funcions que li atribueixen les disposicions específiques en matèria d'inspecció educativa, la qual depén funcionalment de la Inspecció General d'Educació.  
2.3. El Servei Territorial de Cultura i Esport, el qual exerceix les funcions en matèria d'autoritzacions, ajudes, subvencions, sancions i tramitació d'expedients de cultura i esports en el territori de la respectiva província.  
3. En els casos de vacant, absència, malaltia o abstenció legal de la persona titular de la direcció territorial, l'ha de substituir en les seues funcions la persona que ocupe la secretaria territorial.  
  
  
  
DISPOSICIONS ADDICIONALS  
  
Primera. Adscripcions a la Direcció General d'Universitat, Investigació i Ciència  
L'Agència Valenciana d'Avaluació i Prospectiva (AVAP), creada per la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva, i l'Institut Superior d'Ensenyaments Artístics de la Comunitat Valenciana (ISEACV), creat per la Llei 8/2007, de 2 de març, de la Generalitat, d'ordenació de centres superiors d'ensenyaments artístics i creació de l'ISEACV, queden adscrits a la Conselleria d'Educació, Investigació, Cultura i Esport a través de la Direcció General d'Universitat, Investigació i Ciència.  
  
  
Segona. Entitats adscrites a la conselleria amb competències en cultura  
L'adscripció a la conselleria amb competència en matèria de cultura per la seua normativa reguladora de les entitats Institut Valencià d'Art Modern i CulturArts Generalitat es realitza mitjançant la Secretaria Autonòmica de Cultura i Esport.  
  
Tercera. Adscripció de museus i entitats culturals  
El Museu de Belles Arts de València, el Museu Castell-Teatre de Sagunt, el Museu Arqueològic de Sagunt, el Museu Històric de Sagunt, el Museu de la Valltorta de Tírig, el Museu de la Impremta i de les Arts Gràfiques del Puig de Santa Maria i el Centre d'Arqueologia Subaquàtica de la Comunitat Valenciana, com també el personal d'aquests queden adscrits funcionalment a la Direcció General de Cultura i Patrimoni i orgànicament a la direcció territorial corresponent d'Educació, Investigació, Cultura i Esport.  
  
Quarta. El Patronat del Palmerar d'Elx i el Patronat del Misteri d'Elx  
  
La dependència orgànica i funcional del Patronat del Palmerar d'Elx, que la Llei 1/1986, de 9 de maig, de la Generalitat, de tutela del Palmerar d'Elx, estableix respecte de la conselleria, correspon a la Secretaria Autonòmica de Cultura i Esport, i s'articula a través de la Direcció General de Cultura i Patrimoni.  
De la mateixa manera, amb la mateixa dependència, s'articula a través de la direcció general esmentada el Patronat del Misteri d'Elx.  
  
  
Cinquena. Adscripció de l'Arxiu Històric de la Comunitat Valenciana  
L'Arxiu Històric de la Comunitat Valenciana queda adscrit orgànica i funcionalment a la Direcció General de Cultura i Patrimoni.  
  
  
Sisena. Adscripció de la Junta Qualificadora de Coneixements de Valencià  
La Junta Qualificadora de Coneixements de Valencià queda adscrita a la Direcció General de Política Lingüística i Gestió del Multilingüisme.  
  
Setena. Comissió de Transparència  
Dins de l'àmbit de la conselleria i depenent de la Sotssecretaria, s'ha de constituir la Comissió de Transparència, en els termes que s'establisquen reglamentàriament.  
  
  
  
DISPOSICIÓ TRANSITÒRIA  
  
Única. Règim transitori de les unitats i llocs de treball de nivell administratiu  
Els distints centres han de gestionar els crèdits relatius a les competències que els han sigut atribuïdes per aquest decret.  
Al mateix temps, les unitats i els llocs de treball de nivell administratiu configurades d'acord amb l'anterior estructura continuaran subsistents, retribuïdes amb càrrec als mateixos crèdits pressupostaris amb què ho estaven fins al moment, i donant el suport administratiu en relació amb aquells assumptes i expedients que els corresponguen en les matèries que gestionaven amb anterioritat a l'entrada en vigor d'aquest decret, sense perjudici de la competència per a resoldre dels òrgans als quals els ha sigut atribuïda.  
Tot això es mantindrà fins que es duguen a terme les modificacions pressupostàries derivades d'aquest reglament, com també les actuacions que calguen sobre els llocs de treball esmentats en el marc de la normativa vigent en matèria de funció pública per a l'adequació de la nova estructura orgànica i sense perjudici que, posteriorment, siguen aprovades les relacions de llocs de treball adaptades a aquesta. Així mateix, des del moment d'entrada en vigor d'aquest decret, i sense perjudici del que s'ha dit, es poden produir els canvis d'adscripció d'unitats administratives que escaiga, de conformitat amb la reorganització efectuada.  
  
  
  
DISPOSICIÓ DEROGATÒRIA  
  
Única. Derogació normativa  
Queda derogat l Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport així com totes les disposicions del mateix rang o inferior que s'oposen a aquest decret  
  
  
  
DISPOSICIONS FINALS  
  
Primera. Habilitació per al desplegament i l'execució del decret  
Es faculta la persona titular de la Conselleria d'Educació, Investigació, Cultura i Esport per a dictar les disposicions que requerisquen l'execució i desplegament d'aquest decret, en compliment del que disposa l'article 65 de la Llei del Consell.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 24 de novembre de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
El president de la Generalitat,  
XIMO PUIG I FERRER


Còpia Permalink ELI